A1 multzoa: Paperezko egunkariak - Hizkuntza Politika - Euskadi.eus\nA1 multzoa: Paperezko egunkariak\n[Euskara gaztelaniazko hedabideetan (paperean inprimatutako prentsa)]\nNagusiki gaztelania darabilten hedabideetan (eguneroko prentsa eta uhin bidezko irratietan) eta internet bidez notiziak euskaraz ere ematen dituzten berri-agentzietan, euskararen erabilera areagotzeko dirulaguntzak.\n- Defizitarioak diren egitasmoei bakarrik eman ahal izango zaie dirulaguntza. Hots, aurreikusitako gastuak, eskatzaileak ezinbestean jarri beharreko finantzaketa propioarekin zein bestelako dirulaguntza publikoekin berdindu ezin dituzten egitasmoei. Ondorioz, egoera horretan aurkitzen ez den egitasmoa kanpo utziko da. Gastu-aurrekontuari dagokionez, dirulaguntza emateko, gehienez 400.000 euroko aurrekontua hartuko da oinarri bezala.\n- Egitasmo bakoitzari esleitutako dirulaguntza, gehienez ere, Hizkuntza Politikarako Sailburuordetzari eskatutakoa bestekoa izango da eta, gutxienez, 2.000 eurokoa. Gutxieneko kopuru horretatik beherakorik ez da esleituko. Ondorioz, egoera horretan aurkitzen den egitasmoa ez da diruz lagunduko.\n- Dirulaguntza bateragarria da edozein erakunde publikok zein pribatuk xede berberaz eman ditzaketenekin, betiere, gainfinantzaketarik ez bada. Agindu honen epe-barrutia amaitu eta 22. artikuluan finkatutako justifikazioari ekin eta gero gainfinantzaketarik gertatu dela ikusten bada, dirulaguntzaren zenbatekoa murriztu egingo da, betiere 20. artikuluan zehaztutako bideari jarraituz. Murrizketa hori gainfinantzaketa adinakoa izango da.\nAgindu honetan oinarrituz emandako dirulaguntzen ordainketak bi zatitan egingo dira:\na) Lehenengo ordainketan dirulaguntza osoaren %60 ordainduko da, onarpena jasotzen den egunean hasi eta 2 hilabeteko epean.\nb) Bigarren ordainketan, hala badagokio, gainerako %40a ordainduko da, dirulaguntza justifikatzeko agiri guztiak jaso eta ontzat eman ondoren.\nDirulaguntzaren onuraduna izateko, pertsona edo erakunde eskatzaileak zerga betebeharrak betetzen dituela ziurtatu behar du.\nOharra: Azaroaren 11ko 1/1997 legegintza dekretuaren 50garren artikuluko 3. atalak ezartzen du nortzuk diren laguntza eta dirulaguntza publikoen onuradunak.\nAutonomoen Erregimenean edo dagokion lan-mutualitatean alta emanda egotea.\nAutonomoen Erregimenean edo dagokion lan-mutualitatean alta emanda egotea ziurtatzen duen agiria.\nEskatzailea den entitate pribatuaren kapitala ez da gehiena publikoa eta, horrez gainera, fundazio-ondarea edota gobernu- edo zuzendaritza-partaidetza ez da nagusiki publikoa.\nEskatzaileak ez du dirulaguntzak edo laguntza publikoak jasotzea eragozten dion administrazio-zehapen edo zehapen penalik, ez eta laguntzak jasotzeko gaitasuna kentzen dion lege-debekurik ere. Era berean, ez duela inolako zigorrik sexu arrazoiengatik diskriminaziorik egitearren, otsailaren 18ko 4/2005 Legeak, Emakume eta Gizonen berdintasunari buruzkoak, xedatutakoaren arabera.\nEskatzailea ez da onuraduna izan Eusko Jaurlaritzako Hizkuntza Politikarako Sailburuordetzak eta Euskararen Erakunde Publikoa / Office Public de la Langue Basquek hizkuntza normalkuntzarako sinatutako hitzarmen markoaren baitan 2020ko dirulaguntzen deialdian.\nEskatzailea burutu nahi den egitasmoa egin ahal izateko jabetza intelektualari loturiko elementuen ustiapen-eskubideen jabea da.\nEskatzailea ez dago, Euskal Autonomia Erkidegoko administrazio orokorrak edo erakunde autonomiadunek ezaugarri bereko beste laguntza edo dirulaguntzaren batzuk eman izana dela-eta, horiek itzultzeko edo zigortzeko izapidetzen ari den prozeduraren batean.\nEskatzaileak ez du onartu Europar Batasunak ilegal eta merkatu komunarekin bateraezin gisa deklaratu duen dirulaguntzarik.\nPertsona fisikoak edo erakundeak diren eskatzaileek, gauzatzekoa den egitasmoaren deskribapen teknikoa eta gastu aurrekontua aurkeztu behar dituzte.\n- Era berean, honako baldintza berezi hauek bete beharko dira:\n1.- Dirulaguntza deialdi honetara aurkezten den egitasmoak 2020ko urtarrilaren 1ean kalean izan behar du ezinbestean, ohiko maiztasunarekin edo jardunarekin.\n2.1.- A multzoari (egunkariak, A1 eta A2) dagozkion baldintza bereziak:\na) Paperezko egunkaria legezko gordailuaren edota ISSN delakoaren jabea izatea. Besterik ezean, zenbakion eskabidea tramitatua izatea.\nb) Gutxieneko kalitate-estandarrak betetzea (irudiari, diseinuari eta euskararen erabilerari dagokienez).\nc) Paperezko egunkariak banaketa-sistema gardena eta agerikoa izatea (ez da soilik harpidedunei edo bazkideei banatutako egunkaria izango).\nd) Paperezko egunkaria euskararen eremu geografikoan editatua izatea.\ne) Paperezko egunkariaren edizio digitala izatea. Horiek horrela, paperean inprimatutako egunkariaren edizio digitalean, doan eta era librean,\nbarneratutako albisteak soilik diruz lagunduko dira.\nf) Paperezko egunkaria doakoa ez izatea.\ng) Paperezko egunkariaren maiztasuna, urtean zehar, 310 zenbakitik gorakoa izatea.\nh) Euskararen presentziari dagokionez, honako hauek beteko dituzte:\n- Gutxienez 10 orrialde argitaratuko dira astean euskaraz. Eskatutako kopuru horren %50a edizio orokorrean edo tokian tokiko edizio guztietan argitaratzen diren orrialdeetan kokatu beharko da. Beste %50a tokian tokiko albisteek osatu ahal izango dute. Orrialdeak kontabilizatzeko orduan, argazkiak ere kontuan hartuko badira ere; hauek ez dute inoiz izango idatzitakoaren neurria baino gehiago hartuko. Edizioka argitaratzen diren egunkarien kasuan, edizioa izango da baloratuko den unitatea; ez dira inoiz batuko orrialde kopurua kalkulatzeko. Edizio bakoitza bere horretan baloratuko da, beti ere, gutxieneko baldintzak beteta dituelarik.\n-Euskarazko albisteak egunkariaren hainbat sailetakoak izango dira: kultura, politika, kirola, ekonomia, nazioarteko politika, gizartea… Albisteak era orekatuan banatuko dira egunkariaren sailen artean.\n- Euskarazko albisteak originalak izango dira. Hots, deialdi honetan laguntzagai den beste hedabide edo euskarri baten aldaerarik ez da onartuko (eta horrelakorik, hau da, errepikatutako albisterik edo aldaerarik topatuko balitz automatikoki orrialdeen zenbaketatik kanpo geratuko litzateke). Hau da, deialdi honetan laguntzagai diren albisteak ez dira birritan diruz lagunduko. Albisteak errepikatuta egongo balira, eskatzaileak adierazi beharko luke non nahi duen albistea kontabilizatu. Euskara Sustatzeko zuzendaritzak zenbaketa era egokian egin ahal izateko, eskatzaileak eskabidearekin batera albisteen zerrenda aurkeztu beharko du. Zalantzarik izanez gero, zuzendaritzaren esku geratuko litzateke albisteen egozpena.\nNolanahi ere, hurrengo hauek ez dira albiste bezala kontuan hartuko: 500 karakteretik beherakoak, eskelak, zorion-agurrak, publizitatea, zuzendariari bidalitako gutunak eta “agenda-ekitaldiak” izeneko atalean sar daitezkeenak. Bideoei dagokienez, agindu honen eragin-esparruan, bideo-klipak eta antzerakoak kanpoan geratuko dira.\nEskatzaileak adierazi behar du beste administrazio publiko bati Agindu honetan araututako dirulaguntzaren helburu bera duen laguntzarik eskatu dion eta eman egin dion.\nBeste dirulaguntzarik jaso ez den kasuetan, ez da beharrezkoa beste dokumentaziorik aurkeztea.\nDeialdiaren araudia AGINDUA, 2020ko ekainaren 30ekoa, Kultura eta Hizkuntza Politikako sailburuarena, 2020. urtean, nagusiki gaztelania darabilten hedabideetan (egunero prentsa eta uhin bidezko irratietan) eta internet bidez notiziak euskaraz ere ematen dituzten berri-agentzietan, euskararen erabilera areagotzeko dirulaguntzak emateko araubidea ezarri eta deialdia egiteko dena.\nGastu-aurrekontua (pdf , 1.17 MB)\nDirulaguntzaren eskatzaileak egunean izan behar ditu indarrean dauden xedapenek ezarritako zerga-betebeharrak eta Gizarte Segurantzarekiko betebeharrak, erregelamenduz zehaztutako moduan. Hori egiaztatzea dirulaguntzaren organo kudeatzaileari dagokio. Azken honek behar adina aldiz egiaztatu ahal izango du, eskatzailearen aldez aurreko baimenik gabe, horrela araututa baitago honako xedapen honetan: Euskadiko Ogasun Nagusiaren Antolarauei buruzko Legearen testu bateginaren 50.3 artikuluan. Hala ere, eskatzaileak baimen hori berariaz ukatu dezake, uztailaren 21eko 887/2006 Errege Dekretuaren 22.4 artikuluan ezarri bezala. Kasu horretan edo eskatzailearen helbide fiskala Espainiako Estatutik kanpo egonez gero, interesdunak dagozkion egiaztagiriak aurkeztu beharko ditu. Era berean, eskatzailearen helbide fiskala Nafarroan baldin badago, kontuan izanik elkarreragingarritasun zerbitzuek ez dutela horrelako zerbitzurik ematen, interesdunak zerga-betebeharrak beteta dauzkala adierazten duen ziurtagiri eguneratua aurkeztu beharko du. Kasu horietan guztietan ziurtagiriak, gehienez ere, 6 hilabete lehenago egindakoak izango dira.\nDirulaguntzaren eskatzaileak egunean izan behar ditu indarrean dauden xedapenek ezarritako zerga-betebeharrak eta Gizarte Segurantzarekiko betebeharrak, erregelamenduz zehaztutako moduan. Hori egiaztatzea dirulaguntzaren organo kudeatzaileari dagokio. Azken honek behar adina aldiz egiaztatu ahal izango du, eskatzailearen aldez aurreko baimenik gabe, horrela araututa baitago honako xedapen honetan: Euskadiko Ogasun Nagusiaren Antolarauei buruzko Legearen testu bateginaren 50.3 artikuluan. Hala ere, eskatzaileak baimen hori berariaz ukatu dezake, uztailaren 21eko 887/2006 Errege Dekretuaren 22.4 artikuluan ezarri bezala. Kasu horretan edo eskatzailearen helbide fiskala Espainiako Estatutik kanpo egonez gero, interesdunak dagozkion egiaztagiriak aurkeztu beharko ditu. Era berean, eskatzailearen helbide fiskala Nafarroan baldin badago, kontuan izanik elkarreragingarritasun zerbitzuek ez dutela horrelako zerbitzurik ematen, interesdunak zerga-betebeharrak beteta dauzkala adierazten duen ziurtagiri eguneratua aurkeztu beharko du. Kasu horietan guztietan ziurtagiriak, gehienez ere, 6 hilabete lehenago egindakoak izango dira.\nLegezko ordezkariaren ziurtagiri elektroniko batekin identifikatzen bazara, ez daukazu egiaztatu beharrik ordezkaritza-ahalorde nahikoa daukazula.\nOnartutako beste ziurtagiri elektroniko batekin identifikatzen bazara, eskaera egin baino lehen izena eman behar duzu Ordezkarien Erregistro Elektronikoan.\nAutonomoen Erregimenean edo dagokion lan-mutualitatean alta emanda egotea\nAutonomoen Erregimenean edo dagokion lan-mutualitatean alta emanda dagoela egiaztatzeko agiria.\n"Ordezkari gisa" arituz gero, eskabideak aurkeztu baino lehen, Ordezkarien erregistro elektronikoan inskribatuta egon behar du.\nOharra: Herritarrek eskubidea dute, prozedurari ezarri ahal zaizkion arauetan eskatzen ez den dokumentazioa ez aurkezteko, edo dagoeneko Administrazioaren esku dauden agiriak ez aurkezteko (Administrazio Prozedura Erkidearen urriaren 1ko 39/2015 Legearen 28. artikulua).\n2020-11-13ko Ebazpena.pdf (pdf , 291.94 KB) [2020/11/13]\nAurrekontu likidatua (pdf , 1.17 MB)\nEmaitzei buruzko txostena (pdf , 1.17 MB)\nAurrekontu likidatua | Dirulaguntza emateko egintzan ezarritako baldintzak bete eta, bertan aurreikusitako helburuak lortu direla justifikatzeko.\nOnuradunak benetan egindako gastuaren berri emanez osatu behar du eskainitako inprimakia.\nEmaitzei buruzko txostena | Dirulaguntza emateko egintzan ezarritako baldintzak betetzearen eta bertan aurreikusitako helburuak lortzearen justifikazioa\nOnuradunek egitasmoak izandako emaitzen gaineko informazioa bildu behar dute eskainitako inprimakian.\nGastuen zerrenda sailkatua | Dirulaguntza emateko egintzan ezarritako baldintzak betetzearen eta bertan aurreikusitako helburuak lortzearen justifikazioa\nOnuradunek egitasmoa aurrera eramateko egindako gastuak jaso behar dituzte eskainitako inprimakian.\nDiru-sarreren zerrenda sailkatua | Dirulaguntza emateko egintzan ezarritako baldintzak betetzearen eta bertan aurreikusitako helburuak lortzearen justifikazioa\nOnuradunek egitasmoak izan dituen diru-sarreren berri eman behar dute horretarako eskainitako inprimakian.\nEdozein administrazio publikotatik helburu berbererako lortutako dirulaguntza, laguntza, diru-sarrera edo bestelako baliabideen berri ematea\nAdministrazioak laguntzak eta dirulaguntzak ordaindu ahal izateko, Eusko Jaurlaritzako Ogasun eta Finantza Saileko Kontrol Ekonomikoko Bulegoaren datu-basean egon behar duzu.\nJakinarazpen eta komunikazioetarako datuak eta hizkuntza alda daitezke, baldin eta espedientea zabalik badago.


M. Aranbururen erreportajea eta argazkiak - Jueves, 8 de Febrero de 2018 - Actualizado a las 06:03h.\nislandiako islada Argazkilaritza betidanik gustatu zaiola azaldu du ordiziarrak: “betidanik izan dut gustuko, baina batez ere, gogo edo ikuspegi fotografiko hori Islandiarako bidaia egin nuenean piztu zitzaidan”.\nmodu tradizionalean Argazkiekin Islandiarren bizimodua islatu nahi izan du, baina horrek ere lana suposatu dio. Izan ere, argazkilaritza teknika tradizionalak erabili ditu soilik. “Betidanik gustatu izan zait gauzak nire kabuz egitea eta Interneten begiratuz ikasi dut nola egiten den, zein den prozesua”. Islandian ateratako mila argazki baino gehiagorekin Ordiziako Ortzadar argazkilaritza elkartearen laborategira jo zuen eta bertan eskuz film negatibotik handitutako argazkiak atera zituen. “Lan handia da, eta oso kontuz ibili beharra dago garbitasunarekin, bestela, argazkiek ez dute balio. Hala ere, oso gustura nago lortutakoarekin”.


Lea Artibai Turismoa - Antsotegi Dorrea (Markina-Xemein)\nAntsotegi Dorrea (Markina-Xemein)\nAnsotegi dorrea, Munibetxea Dorrea bezala ere ezagutzen dena, Markina-Xemeingo alde zaharrean dago kokatuta, Antxia dorrearen alboan. Eraikin exentu bat da, oin angeluzuzena duena, eta nabarmenki bereizten diren hainbat altuera ditu: beheko solairua eta hiru solairu gehiago gainean. Harri-hormazkoa da, baina harria eta kate-harlanduak, fatxadako zona nobleetarako erreserbatzen dira: ertzak eta baoen inguruak. Eraikin osoa bi isurkiko teilatu batekin dago estalita.\nEraikinaren fatxada batean, Guenkalera orientatuta dagoena, bi sarrera zorrotz daude -gaur egun itxita-, eta sarreren alboetan bao angeluzuzenak daude jarrita; bao horiek, jatorrian, gezi-leihoak ziren. Bigarren solairuan lau bao daude, mainelekin bereizita. Horietan ertzekoa bakarrik da jatorrizkoa. Fatxadako gainontzeko guztia berregindako lana da. Antsotegi dorrea, gotikotik barrokora garatu zen Erdi Aroko dorreen adibide argi bat da.


“Badugu lan osasun politikak aldarazteko tresna: mobilizazioa” | LAB SINDIKATUA\nLan Osasuna Idazkaritza Apirilak 28 “Badugu lan osasun politikak aldarazteko tresna: mobilizazioa”\n“Badugu lan osasun politikak aldarazteko tresna: mobilizazioa”\nBilboko eta Iruñeko kaleak hartu ditugu gaur, Lan Segurtasun eta Osasunaren Nazioarteko Eguna dela eta, euskal gehiengo sindikalak deituta. Iaz lanean zendutako lagunak gogoratu eta gero (aurten, 20 langile hil dira jada), istripu hilgarriak "iceberg-aren tontorra" besterik ez direla nabarmendu dugu. Gaixotasun profesionalen ahanztura, emakumeen egoera ikusezina, gobernuek bultzatutako murrizketak, mutuek egin ohi duten negozioa… egoera honi guztiari buelta emateko alternatibak badaudela aldarrikatu dugu. "Borondate politikoa besterik ez da behar osasuna babesteko, sistema alternatibo bat garatzeko, lan munduan nagusi den gaixotasuna, prekarietatea, indargabetzeko", azpimarratu dugu.\nAurtengo apirilaren 28an, Lan Segurtasun eta Osasunaren Nazioarteko Egunean, langile-klasearen osasuna areago okertu dela salatu dugu. Hego Euskal Herrian iaz 53 langile hil ziren lan istripuz, eta aurten 20 lagun hil dira honez gero. Istripuen kopurua %9 areagotu da 2015 urtearekiko. Hala, euskal gehiengo sindikala osatzen dugun sindikatuok kalera irten gara gaur lan osasuna jolasa, denbora pasa, ez dela ohartaratzeko.\nBilboko manifestazioa hasi aurretik, LABeko idazkari nagusi Ainhoa Etxaidek hitza hartu du komunikabideen aurrean, eta langileek lanean osasuna eta bizitza galtzen dutela salatzeko kalera irten garela berretsi du: "Osasuna ez dugu galtzen ezusteak gertatzen direlako, ezartzen dizkiguten lan baldintzek horretara eramaten gaituztelako baizik. Patronalari esaten diogu egia dela legeak aukerak ematen dizkiola baldintza hauek inposatzeko, egia dela gobernuek babesten dutela egiten ari direna, baina esaten diogu ez dela zilegia langileek osasuna galtzea, bizitza galtzea, beraiek irabaziak ateratzeko".\nEtxaideren hitzetan, "Euskal Herrian sindikalismo bat dago prekarietatea murrizteko konpromisoa hartu duena, langileen babesarekin. Gaur konpromiso hori berretsi egiten dugu, ez bakarrik heriotzen aurrean, baita gaixotasunak sortzen dituzten lan baldintzen aurrean ere". Eskaera zuzena egin dio Eusko Jaurlaritzari: "Hau eten egin behar da politika zehatzak eginez, neurri zehatzak hartuz. Beraien esku dago".\nLABeko idazkari nagusiak gogor kritikatu du Osalanen jarrera: "Lotsagarria eta onartezina da, Osalanen iritziz, enpresariek eta langileek ardura bera dugula esatea".\nBizitza eta osasuna erdigunean jartzeko unea\nPrekarietatea da milaka eta milaka langileei diagnostikatu diguten gaixotasuna. Horixe salatu dugu gaurko mobilizazioetan: "Lan mundua gaixorik dago. Sintomak oso adierazgarriak dira, ez dute zalantzarako tarterik uzten: soldata kaskarrak, ordaindu gabeko lanorduak, lan erritmo biziak, azpikontratazioa, malgutasuna gero eta handiagoa… Batzuetan gaitzaren ondorioak berehala agertzen zaizkigu, baina badaude ere urteak eta hamarkadak geroago azaltzen diren osasun-arazo larriak, urteetako esposizioaren ondorioz: hor daude gaixotasun profesionalak, estatistika ofizialetan agertzen ez direnak. Minbizia, neumokoniosia, silikosia… latentzia aldi luzea duten gaixotasun hauek hilgarriak dira, eta askotan langileak sufritu ohi ditu ia erretiratzear dagoenean edo jubilatu ondoren".\nPrekarietateak gaixotu eta hil egiten duela berretsi dugu, eta gobernuek bultzatutako murrizketek lan osasunera bideratutako gastu publikoa ezerezean utzi dutela salatu. Prekarietatea sistema kapitalistak lan munduan zabaldu duen pandemia dela adierazi eta gero, gure bizitza goitik-behera baldintzatzen duen gaitza dela nabarnendu dugu: "Pertsonen bizitza eta osasuna erdigunean jartzeko momentua da. Horregatik, Gasteizko eta Iruñeko gobernuen borondate falta ikusita, mobilizazioa indartzea baino ez zaigu geratzen, erakundeak mugiarazteko. Antidotoa egon badagoelako, alternatibak egon badaudelako".\nHain zuzen ere, Gasteizko eta Iruñeko gobernuei honako erabakiak har ditzatela eskatu diegu:\n-Enplegu osasuntsu, kalitatezko eta segurua sortzea.\n-Baliabide gehiago gaixotasun profesionalak ikertzeko; arreta berezia eman behar zaie emakumeek jasaten dituzten gaitz eta patologiei.\n-Osasuna politika guztietan babestu. Politika publikoek osasunean eta osasunaren berdintasunean duen eraginen ebaluazioa sustztea, osasun sektorean zein beste sentoreetan.\n-Lan istripuetan eta gaixotasun profesionaletan gertatzen den azpierregistroari jazartzeko neurriak. Erregistro propioa sortzea.\n-Lan osasuneko sistema publikoa, sistema publiko osoaren atal gisa.\n-Gizarte-Segurantzako sistema propioa sortzea.\n-Araudia urratzen duten enpresen gaineko ikuskatze, kontrol eta zigor ugariagoa.\n-Egungo egoeran, euskal herri-erakundeek mutualitateen jarduera zaindu eta kontrolatzea.\n-Prebentzio sistema publikoa, zeinaren lehentasuna pertsonen osasuna izango den.\n-Enpresen prebentzio integral eta integratua, baliabide propioekin garatua.\n"Horrenbestez, baditugu alternatibak, eta badugu lan osasun politikak aldarazteko tresna: mobilizazioa. Bada, gure, senideen, lagunen eta gainontzeko langileon guztien osasunaren alde mobiliza gaitezen, lan osasuna ez delako denbora pasa, bizitza baitugu jokoan", zehaztu dugu.\nMobilizazio eta ekimen gehiago\nBaionan ere mobilizatu gara gaur, eta Gasteizen atzo irten ginen kalera, aldarrikapen hauek guztiak zabaltzeko helburuarekin. Era berean, Euskal Herriko hainbat txokotan prekarietatearen aurkako aldarriak eta protestak gauzatu ditugu.


Todos los libros del autor Zubeldia Inaki\tQué es todos tus libros.com\tLibrerías\tContactar\t2.066.200 referencias de libros y 707.280 títulos con disponibilidad\nver 10 libros por página\nLas historias de la abuela Catalina de Zubeldia, Iñaki/Jalón, Estibalitz\nFaktoría K de Libros /\n24 pp. /\nPrecio 14.00€ Precio sin IVA 13.46€\nVer ficha Dónde Comprarlo\nLa fiesta de las luciérnagas de Zubeldia, Iñaki / Jalón Martínez, Estíbalitz\nCénlit Ediciones - Hualde Alfaro Luis Enrique y Pascual Loyarte e Unai /\n32 pp. /\nPrecio 15.00€ Precio sin IVA 14.42€\n¡Mamá! de IÑAKI ZUBELDIA\nGrupo EDEBÉ /\n72 pp. /\nPrecio 7.95€ Precio sin IVA 7.64€\nKatalina kontalari de Zubeldia, Iñaki\nKatalina kontalari naturaren eta zomorroen bizitza baketsuari buruzko ipuina da. Zomorroen artean txitxarra da protagonista. Txitxar ezin berritsuago honek beste hiru pertsonaia aurkeztuko ditu bere kontakizunen bitartez: mantangorria, tximeleta eta azkenean matxinsalto bihurtuko den hankaluze ba...\nPamiela argitaletxea /\nTxerrikumeen abenturak de Zubeldia Otegi, Iñaki\nManuelak zortzi txerrikume dauzka eta egunero arazo handi bati aurre egin behar dio: nola ase bere kumeen gosea eta berea ere bai, noski. Jabeek ez diote janik ematen eta goizero janari bila abiatu behar du herrian barrena, gaiztakeria eta pikardia harrigarriak eginez. Herri osoa nazkaturik dago...\n96 pp. /\nPrecio 11.15€ Precio sin IVA 10.72€\nIpurtargien festa de Zubeldia, Iñaki / Jalón Martínez, Estíbalitz\nJosu Azalaren abenturak de Zubeldia Otegi, Iñaki\nJosu Azala mutil harrigarri bat da, naturak noizean behin sortzen duen salbuespen horietakoa. Baina guztien gainetik bihotz onekoa eta jatorra da, lagunen lagun. Eta astakilo samarra ere bada. Gorputz sendoa du, ez du nekerik edo beldurrik edo txorabiorik sentitzen eta batzuetan bere lagunek sufr...\n200 pp. /\nMirari hegalari de Zubeldia Otegi, Iñaki\nMirarik, hamar urteko neskatila jatorrak, makina bat iseka eta mesprezu pairatu behar izan du txikia delako. Ikaskideek nahigabearen eta tristuraren pozoina sartu diote bihotzean.\nEgoera horretatik ateratzeko ideia bat handitzen eta puzten joan zaio barruan. Bere ausardia erakutsiko die ahobero ...\n104 pp. /\nNire aita ezin izan nuen salbatu de Zubeldia Otegi, Iñaki\nBi ipuin biltzen ditu liburuak. Nire aita ezin izan nuen salbatu izenekoan, garai batean Euskal Herriko mendietan eta basoetan bizi ziren bidelapurren gorabeherak kontatzen zaizkigu.\n86 pp. /\nPrecio 11.80€ Precio sin IVA 11.35€\nORTOGRAFIA KOADERNOAK 2 -LMH- de Zubeldia Otegi, Iñaki\n48 pp. /\nPrecio 11.65€ Precio sin IVA 11.20€\n1 2 3 4 5 6 7 8 9 10 Siguiente Compartir


Euskal Herritar Medikuntza: Artritis erreumatoidea, artrosia eta osteoporosia\nOnuragarriak: Elikadura begetarianoa, eta arrain urdinak (omega-3 koipeak). Koipeki monoinsaturatuak (oliba olioa, ahuakatea). Antioxidatzaile ugari duten jangaiak (hurrak eta fruitu lehorrak, frutak, barazkiak, ogi eta labore osoak, ernamuinak). Boroa ugari duten jangaiak (begetalak, oro har). Jogurt natural freskoa edo bestelako probiotikoak. Infusio antioxidatzaileak: menda, erregaliza, kamamila. Kertzitina ugari duten jangaiak (tipula gorriak, sagarrak, te berdea, mahats beltza eta muztioa). Fitokimiko antiinflamatorioa duten jangaiak: anana, baratxuria, kurkuma, jengibrea.\nKaltegarriak: Alkohola, koipeki saturatuak (gaztak, koipe ugari duten esnekiak, hestebeteak, urdaiazpikoa, haragiak). Omega-6 koipekiak (hazi olio finduak) eta trans koipeak (margarinak eta gozo industrialak). Berriz berotutako edo gaizki egindako frijitukiak. Kafe gehiegi hartzea. Zenbait gaixo larriagotu egiten dira hainbat labore, txerriki, behiki, esneki, edo kafea, barazki solanazeoak, zitrikoak eta antzekoak hartuz gero –jangai horiekiko intolerantziarik balute ere, halakoak baztertuko dituen dieta egin-.\nBeste jakingarri batzuk: Komeni da erretzeari uztea, artritisa areagotu dezaketen gaixotasunak kontrolatzea (loditasuna, osteoporosia, hemokromatosia, beste hainbat gaixotasun autoimmune) eta ez erabiltzea antibiotikoak edozein infekzio arinetarako. Krisialdien artean: ariketa egin behar da maiz eta neurrian, eta estresa saihestu. Krisialdietan: erasandako giltzadurei atseden ematea komeni da, eta barau egitea, barazki saldak eta infusio antiinflamatorioak hartuz.\nOnuragarriak: Mediterraneoko dieta (eta arrain urdina), edo arrautza, esne eta barazkiz osaturikoa (eta fruitu lehorrak). Otorduetan, irin osoko ogia jatea. Berdura, entsalada, fruta eta lekaleak ugari. Substantzia antioxidatzaile ugari duten jangaiak.\nKaltegarriak: Kaloria asko duten jangai kaltegarriak. Ogi zuria, eta irin finez egindako laboreen deribatuak. Koipeki saturatuak (gurina eta esneki osoak, urdaia, hestebeteak, urdaiazpikoa, haragi koipedunak, kokoa, gozo industrialak eta abar). Hazi olio finduak (ekilorearena, artoarena). Trans koipeak (margarinak). Edari alkoholdunak neurririk gabe edatea.\nBeste jakingarri batzuk: Gorputzaren zamari eusten dioten giltzadura handien artrosiari dagokionez, batik bat, ez da ibili behar gurpil zoroan jirabiraka: sedentarismoa-loditasuna-artrosia-mina-sedentarismoa eta gelditasuna-are artrosi eta min handiagoa. Nolabaiteko oreka behar da egunean eguneko ariketaldien eta atsedenaldien artean. Ona da luzatze ariketak eta fisioterapia egitea, eta artrosia eragiten edo areagotzen duten gaixotasunak kontrolatzea: loditasuna, artritis erreumatoidea, psoriasia, osteoporosia eta abar. Behin ere ez da egon behar zutik lauzpabost ordutik gora: giltzadurak atsedenean edukitzeak, hau da, etzanda egoteak kartilagoa elikatu eta berriro hidratatu egiten du. Nolabaiteko orekari eutsi behar zaio, ariketak eginez eta giltzadurak erabiliz, haien arkitektura konplexuan atrofiarik, kontrakturarik eta desorekarik gerta ez dadin. Utzi erretzeari.\nOnuragarriak: Arrautza, esne eta barazkiz osaturiko dieta edo Mediterraneoko lehengo dieta (lekale asko; lehen plateretik gehiago eta bigarrenetik gutxiago; arrain pixka bat eta oso haragi gutxi). Fitoestrogenoak dituzten jangaiak, hala nola soja eta haren deribatu batzuk (soja aleak, soja irina, tofua, tempeh-a, soja haragia) eta lekaleak. Kaltzioa eta kaltzio/fosforo proportzio ona duten jangaiak (esnekiak, hosto berdeko barazkiak, zitrikoak eta frutak oro har). Boro askokoak (barazki guztiak). Potasio askokoak (bananak, patatak, mahaspasak, frutak). Magnesio askokoak (barazkiak eta laboreak). Manganeso askokoak (anana eta anana ura, bihi osoko laboreak, fruitu lehorrak, espinakak, tea). Zink askokoak (lekaleak, arraina). K bitamina askokoak (hostoa duten barazkiak). C bitamina askokoak (frutak, zukuak, piperrak).\nKaltegarriak: Alkohola eta proteina eta fosforo gehiegia (haragiak, hestebeteak, barrunbeak, itsaskiak). Komeni da arraina eta arrautzak neurrian jatea. Gurina, margarina, hirugiharra, txerri gantza eta beste jangai koipetsu batzuk, gorputzak kaltzioa beretzea zailtzen baitute. Gatza eta jangai gaziak (hestebeteak, gaztak, kontserbakoak, aperitiboak, saltsak). Kafe eta gozoki gehiegi jatea.\nBeste jakingarri batzuk: Eragina izaten du zahartzeak, menopausian egoteak, argal egoteak, gaztetan ariketa fisikorik ez egin izanak, ohean asko egoteak, ez mugitzean, bizimodu sedentarioa egiteak, luzaroan kortikoideak erabili izanak, eguzki gutxiko klima batean bizitzeak eta eguzkia gutxi hartzeak.\nEitb-ko Teknopolis saioan 2009.urteko apirilaren 29an Osteoporosiari buruz aritu ziren, bideo honetan ikus daitekeen moduan:\n- Idazlea: Beñat - Ordua: 22:40


2019ko ekainaren 26a, asteazkena | Ordua Euskal Herrian 22:29:02\nPasaiako bokalak eta Bidasoa ibaiak mugatua, zeruertzean ageri den mendi bizkar zorrotza da Jaizkibel. Gunerik garaienean 543 metro altxatzen den mendizerra luzanga, Kantauritik datozen haize hezeentzat harresia da. Haizabean Jaizubia, Gaintxurizketa eta Lezoko bailara eta errekak babesten dira; haizaldean ekaitz eta enbatek behin eta berriz zigortzen dituzte hareharrizko itsaslabar bortitz eta ikusgarriak. Lurraren eta itsasoaren arteko besarkatze amaigabe horretan paisaia berezia sortu du higadurak. Hain dira bitxiak eta bihurriak bertako harkaitz egitura nabarrak, edozein mendizale txunditu eta liluratzeko gai direla. Leku ezkutu horretara iristeko modu bakarra Arando Handi muturretik Higerrerainoko bidaian murgiltzea da, itsasertzetik ahalik eta hurbilen; labar, sakan, senaia eta kalak bata bestearen atzetik gaindituz.\nIbilbide luzetxoa denez, bitan zatitu dugu,\nasteon aurrena eta hurrengoan bigarrena.\nPasai Donibane eta Hondarribia lotzen dituen itsasertza, itxuraz mazela leunekoa eta ibilterraza, hamabost kilometro besterik ez da, baina malkartsua da erabat, gora beherez josia; erliebe zorabiagarria. Bidea giza eraginetik at dagoen zonaldean barneratzen da, arrasto hori eta ondoren berde lauso batzuk besterik ez dituzu izango bidelagun. Arrasto horiek, olatuen etengabeko orroa eta kaioen karraka. Zidor lauso batzuk egonagatik ere, zuk zeuk bilatu beharko duzu bidea, oztopoak gainditu eta eskaintzen dizun edertasuna gozatzen asmatu. Horretan guztian gutxi lagunduko dizute inguru honetaz dauden mapek; eskasak eta zaharkituak baitira.\nHasierako asmoa zeharkaldia egun bakarrean egitea zen. Abiatu eta berehala konturatu ginen, ordea, neguko egun laburretan nekez osatuko genuela ibilbidea egun argiz ibilita bakarrik, eta zentzuzkoena gutxienez bi zatitan egitea zela. Izan ere, bide osoa jarraian egiteko hamaika ordu baino gehiago behar dira, hamaika malda gainditu behar direlako. Hala bada, bi egunetan egitea aholkatzen dizuegu.\nDonibanetik Buenos Airesera\nPasai Donibane sarreran dagoen aparkalekutik abiatu eta etxe ilada zeharkatzen duen San Juan kale meharretik jarraitu behar duzue portu handi horren ahorantz. Bertako toki interesgarriak ikusi nahi izatera, ez duzue zaila, herriaren egiturak berak erakutsiko baitizue bidea, Arizabalo jauregia lehenik, San Joan Bataiatzailearen parrokia eta Victor Hugo idazle ospetsuak ostatu hartu zuen etxea ondoren. Ezker-eskuin arrantzale etxe artean dago kalea. Moila, Pizkunde garaiko Villaviciosa jauregia eta gurutze-tokia daude Santiago plaza baino lehen. Etxeetako herri arkitektura da plaza horretan aipatzekoa. Aurrera jarraitu, itsaso aldera, eta Bonantzako Santo Kristo Basilikaren ondotik pasa eta gero Oiartzun ibaiaren bokalea ekialdetik ixten duen pasealekuan sartuko zarete. Santa Isabel gaztelutik pasa eta Alaburtza senaiara iritsiko zarete.\nBidegurutzean porlanezko bide maldatsuak itsasargiraino eramango zaituzte (80 m). Hor hasiko duzue benetako itsasertzeko bidea. Bokalearen muturrean den Arando Handi puntatik gora, ekialdeko Bantxa deituriko ertz zorrotz eta malkartsua altxatzen da, 250 metrorainoko labar ikusgarriak itsasora amilduz. Hareharrizko gandor horretan gora jo behar duzue, forma guztietako harkaitz egiturak atzean utziz, zuloak, orratzak, korridoreak, pitzadurak… urak eta haizeak sortuak denak. Gora egitea zaila badirudi ere, ez da hainbesterako. Lehen zatian gandorraren ezkerraldeko labar leunak utzi eta eskuinaldetik erlaitzetan aurrera doan bidezidorra jarraitu behar duzue, goraino. Behin hasierako zatia gaindituta, zabaldu eta erosoagoa egiten da bidea.\nAltuera irabazi ahala, are ikusgarriago irudituko zaizkizue itsasertzeko labarrak. Bokaleko sarrera menperatuko duzue eta zorte pixka batekin Pasaiako portuko zamaontzi itzelen bat portuko praktikoak gidaturik itsaso zabalera irteten ikusi ahal izango duzue. Bokalearen beste ertzean, berriz, Seneko zuloa, Platako itsasargia eta atzean Ulia mendia. Iparraldean, zabal, Atlantikoa. Goialdean, ertz zorrotza belardi zabal eta leuna bilakatzen da, nahiz eta ezkerrean itsaslabarrak lehen bezain kementsu dirauen. Mitxitxola muinoa ezkerretik inguratuz Bonazaitza (Buenos Aires) baserriaren arrastoetara iritsiko zarete (245 m). Gertuan itsasora begira zeuden beste asko bezala –Londres zuen izena beste batek– leku hau militartu zenean desjabetu eta soldaduek suntsitu zituzten.\nSakan basatiak Azabaratza kalaraino\nJarraian ibilbideko zatirik basatienari egin beharko diozue aurre. Izan ere, Azabaratza kalaraino mendi hegala mozten duten lau sakan handi, sakon eta eskegiak gainditu beharko dituzue igoera nahiz jaitsiera nekezak eginez. Lau sakan hauek itsasora urjauzi moduan amiltzen diren errekastoek zeharkatzen dituzte. Izenak sakan horiek banatzen dituzten bizkar leunagoetan zeuden Iñalurreta, Saratxaga, Zunbillondo eta Arangua baserrietatik hartu zituzten. Iñalurreta da inguruotan zutik dirauen baserri bakanetakoa.\nKaletarako zidorra, abere bideak nahiz Lezorako ur eroapen zaharra baliatuz orografia latzeko itsasertza gainditu beharko duzue, betiere olatuen gainera jausten diren ezponda ikusgarriak ezkerrean utziz. Zati honetan aurkitzen dira higadurak harearrian sorturiko forma bitxi eta eder ugari, inguruko herrietakoek duten itxuraren arabera bataiatu dituztenak, esaterako, Gran Canto –1go sakanerako jaitsieran–, Trikuharri –bigarren sakana baino lehen– eta Orratz falikoa –laugarrenerako jaitsieran–.\nAre ikusgarriagoa da Azabaratza kalaraino iristeko gainditu behar duzuena, zuzenean itsasora daraman erlaitz etzana, leuna eta erraldoia. Gaindiezina iruditu arren, badu gutxienez igarobide bat –guk baliatu behar duguna–. Plaka makurraren erdialdean, zatirik estuenean, pertsonaren eskuak edo higadurak, nork daki, azaleko estribo batzuk landu ditu bestaldera igarotzea errazten dutenak. Tentuz ibili, zuhurtziaz jokatu, pareta lehor dagoenean soilik igaro eta ahal izanez gero itsasbeheran eta itsasoa bare dagoenean.\nAkerregi eta Tximistakurratua\nAlga bilketarako lekua da Azabaratza. Bertan hainbat eraikin zatar topatuko dituzue, baita aipatu plaka beldurgarri horretan algak igotzeko erabiltzen zen txirrikaren arrastoak ere. Txirrika ordezkatu zuen pista kaskarra zabaldu zuten ondoren eta horretatik jarraitu behar duzue itsasertzeko bidaian aurrera. Lehen bihurgunean utzi behar duzue pista eta itsasertzeko zidorretik jarraitu. Nabarmen leuntzen da itsasertza zati honetan eta asko aurreratzen ari zaretela irudituko zaizue. Arrantzale txabola zatarrak ezkutatzen dituzten hiru sakan txiki igaroko dituzue, bakoitza bere errekastoarekin. Azkenekoa igarota, ordea, arrasto berdeek bidea mozten digun Akerregiko pitzadurara daramate. Oztopo hori gainditzea benetan zaila denez, atzera egin eta arrantzale txabola baten albotik igaroz bailaran gora jotzea da onena; Arrakala goiko aldetik, sorreratik, igaro (130 m) eta atzera itsasertzera jaisteko.\nHarkaitzezko hondartzan barrena Tximistakurratua izeneko ebakidura bitxia gainditu eta aurrera segi behar duzue harik eta Gaztarrotz muturrera iritsi arte. Itsasora erortzen den labar bertikal eta ikusgarria gainditzeko, ertzetik gora jo hormaren giltzarria den zirrikituaren bila. Jaitsiera zail eta malkartsuak bailara txundigarri baten hondoan utziko zaituzte, forma berezi eta bitxiekiko harresiz inguraturik. Formazio bereziez gain ikusgarria da harkaitz horiek agertzen duten kolore sorta aberatsa: gorrixkak, laranjak, arrosak...\nGaztarrozko sakanetik Erentzingo portura\nGaztarrotz edo Putrekabiko labirintotik irteteko zidorra jarraitu behar duzue, hormen arteko zirrikitu estu eta pentsaezin batetik gora eginez. Harritu, liluratu egingo zaitu hurrengo zatiak: Zidorra bihurka doa pasabide egokienen bila, esker-eskuin formazio natural ikusgarriak atzean utziz. Zein baino zein ederragoak diren harkaitzetan kolore zurixka nagusitzen da. Ezkerrean labar bertikalak itsasoraino amiltzen dira eta, behean, harkaitzetan antxetak karrakan ari dira. Pasaiako lurrak utzi eta Hondarribikoetan sartzera zoazte.\nTurruia puntaren parean bideak eskuinera egiten du nabarmen bailara zabal batean barneratzeko. Hortxe bertan, zuen eskuinean leize bat ikusiko duzue eta hortik gertu maskor itxurako estalpe erraldoia. Bidexka garbian barrena itsasertzeko azken oztopora iritsiko zarete, Erentzingo bailarako horma erraldoia. Handik aitzina, askoz bide samurragoa aurkituko duzue, oztopo nabarmenik gabe. Baina hori beste baterako uztea aholkatzen dizuegu; luzetxo egun berean egiteko. Erentzingo errekara jaitsi beharrean, hara iritsi baino lehenago gora egiten duen zidorrari eutsi eta, altuera irabaziz, Lerueta inguruan pista zabal batera helduko zarete (215 m). Gora jarraitu eta hurrengo pistara iristerakoan ezkerrera jo (320). Pasai Donibanetik Hondarribiara doan errepidera irtengo zarete Jaizkibelgo mendatetik kilometro eta erdira. Foru Aldundiak eraiki zuen Santa Barbarako paradorea duzue hor, egun begiratoki gisa atondua (405 m). Abiapauntura itzultzeko norberak bere modua prest izan behar du hemen.


MOS ARCHITECTS | Guggenheim Bilbao Museoa\nMichael Meredith eta Hilary Samplek 2003an fundatua, egoitza New Yorken duen MOS firma berrikuntzaren abangoardian dago, bai haren proiektuengatik, bai diziplina anitzeko lan-taldeen kudeaketagatik ere, zeinak esperimentaziora bideratuta baitauden.\n“Etxe flotatzailea” da haien lan aintzatetsienetako bat; 2005ean gauzatu zen Kanadako Huron lakuan, eta arkitektura jasangarriko prototipo bat da, eraikin bati flotatzeko gaitasuna esleitzen diona, haren oinarriari pontoiak gehituta.\nEgin dituzten esperimentuen artean, software informatiko berriak garatzeko programatzaileen laguntzaz egindako frogak daude; besteak beste, FORTRESS (Software nº 1), NET (Software nº 7) edo CRUMPLE (Software nº 9) bezalako proiektuetan.\nMOSeko kideak irakasle lanetan aritzen dira Princeton eta Columbiako unibertsitateetako arkitektura eskoletan. Haien lanak Log edo El Croquis bezalako aldizkarietan argitaratu dira. Haien lehenengo liburuak Everything All at Once (2013) izenburua zuen. Zergatik uste duzu ipini ziotela izen hori?


Finantza-ekonomian dirua diru gehiago irabazteko erabiltzen da, mundu mailako salerosketen %90 espekulazioan oinarritzen da. Gainontzeko %10a pertsona errealen artean ematen den ondasun eta zerbitzuen arteko trukean oinarritzen da. Mundu errealeko ekonomia erreala. Diruak dirua eskatzen duenez, finantza-ekonomiak ekonomia erreala itotzen du; aberats eta pobreen arteko arrakala handitzen doa.\nHorrenbestez, ekonomia erreala finantza-ekonomiaren atzaparretatik askatu behar da: ekonomia erreala babestuko duen osasun-hesia sortuz; Banka etiko eta tokian tokiko ekonomia sustatuz; espekulazioa mugatzeko legeak sortuz; bidezko fiskalitate baten alde lan eginez...


Jai giroa nagusi azken egunetan | El Diario Vasco\nTolosa GoierriJai giroa nagusi azken egunetan\nAstelehenean herriko gazteek musika emanaldia eskaini zuten / A.B.\nARANTZAZU BAZTARRIKAGABIRIA. Miércoles, 14 agosto 2019, 08:28\nHerriko festetan jadanik murgildu gara Gabirian, baina aurretiaz, bestelako ekintaldiak ere izan ditugu motorrak berotzen hasteko.\nBatetik, abuztuaren 10ean San Lorentzo jaiak ospatu ziren Zuazola auzoan. Goizean meza eta hamaiketakoa egin ziren Korta jatetxean eta arratsaldean, berriz, mus txapelketa izan zen. Txapelketa honetan 22 bikote lehiatu ziren, eta Ignacio Torres eta Josemi Guillormek osaturiko bikote beasaindarra gailendu zen. Bigarrenak Joxean Iraeta eta Juan Cabrejas izan ziren, eta hirugarren postuan gelditu ziren lehen gabiriarrak: Juan Ramon Aramendi eta Joxean Ormazabal.\nBestetik, abuztuak 12ko iluntzean, festak hasteko bezperan, kultur etxe azpian herriko musikari gazteek osaturiko Bezperakok eta Bolumena taldeen emanaldia egon zen. Agerikoa da musikari ederrak badaudela eta izango direla Gabirian, izan ere aurretik ere egon dira. Horietako aipagarrienetako bat, Jose Antonio 'Pepe' Arzelus, piano, akordeoi eta organo jotzailea, Bolero taldeko kidea, aste honetan zendu da eta bere omenez egingo da abuztuak 16, San Roke eguneko meza 11:00etan.\nGaur botako da jaien txupinazoa Cita de obligado cumplimiento cada martes


Caparroso Valle de Odieta makroetxalderen adiskidetze-ekitaldiaren aurrean jasotako babesekiko kontzentrazioaren komunikatua\nSustrai_Dakizuen bezala, 15 talde eta hainbat elkartetako pertsonak martxoaren 30ean, adiskidetzeko ekitaldi batera deituta izan ginen Valle de Odieta – HTN enpresaren eskutik. Hain zuzen ere, Caparrosoko makroustiategiaren eta Noviercasen aurreikusitakoaren jabea. Adiskidetze ekintza hau nahitaezko urratsa da prozesu penalean, eta horren ondoren, eta adostasunik ez badago, enpresak kereila bat jartzea erabak dezake, antza denez, iraingarriak eta/edo kalumnagarriak direlako kolektibo horiek irailaren 10ean argitaratu zituzten informazioak.\nBadakigu egoera horrek enpresaren estrategia bati erantzuten diola, gu izutzeko asmoa duena eta, horrela, abeltzaintza industrialaren ereduak dituen ondorioak ez jendarteratzeko. Estrategia horiek SLAPP izenez ezagutzen dira: eragile boteretsuek, gehienetan enpresa handiek edo bulegoek, aurkeztutako salaketak direla, gai publikoen inguruan irregulartasunen bat salatzen dutenak isilarazteko.\nGuk elikadura burujabetzan oinarritutako ereduetan sinesten dugu, lurrari eta lurraldeari lotutako ustiategi profesional txiki eta ertainetan oinarritutako abeltzaintza ereduan, eta jarduera horretan diharduten pertsonekin, biodibertsitatea sustatzen duten zikloak, baliabideak eta ondasun naturalak errespetatzen eta zaintzen dituztenekin, herritarrak kalitateko elikagaiez hornitzen dituztenekin prezio justuarekin, eta gure herrietarako garapen iraunkorreko etorkizuna bermatzen dutenekin. Larrialdi klimatikoaren atarian gaude, nazioarteko krisi ekonomiko bete-betean, erregai fosilen eskasia gero eta handiagoa dela eta. Ez da sekretua lehorte urteak datozela. Horregatik, gure ingurunea gutxi batzuen onura ekonomikorako hipotekatzea arduragabekeria tamalgarria dela uste dugu, eta, beraz, informazioa sozializatzen, sareak eraikitzen eta itxaropen eta inertzia jasangarriak dakartzaten ereduak sustatzen jarraituko dugu.\nLa entrada Caparroso Valle de Odieta makroetxalderen adiskidetze-ekitaldiaren aurrean jasotako babesekiko kontzentrazioaren komunikatua aparece primero en Eguzki Talde Ekologista.


Bidal ezazu saioaren bideo-iruzkina Conquisen Whatsappera!\nBidal ezazu saioaren bideo-iruzkina "Conquis"en WhatsAppera!\n"El Conquistador del Caribe" saioaren ikusleek eta jarraitzaileek iritzia emateko aukera izango dute 669 92 48 83 zenbakira bideoa igorriz. 16 urte baino gehiago izan behar dituzte.\n"El Conquistador" saioaren WhatsAppera bideoak bidaltzeko telefono zenbakiaren irudia\n"El Conquistador del Caribe" saioaren ikusleek eta jarraitzaileek parte hartzeko kanal berri bat izango dute eskuragai martxoaren 30etik aurrera. Atal bakoitzaren une esanguratsuenei buruzko iritzia emateko aukera izango dute bertan.\nHortaz, astelehenetan, astearteetan eta asteazkenetan (12:00ak arte) bidalitako mezu guztiak jasoko ditugu, eta nabarmenenak erakutsiko ditugu debatean.\nNola egiten da? Oso erraza da. Bideo-mezuak 669 92 48 83 zenbakira bidali behar dira, WhatsApp bitartez, eta gauza bakarra eskatuko da: 16 urte beteta izatea. Datu garrantzitsu bat ezer grabatu aurretik: sakelakoa horizontalean jarri.\nAnimatu eta bidali zure bideo-iruzkina!\nBidaliko dituzun edukiak telebistan, webguneetan eta sare sozialetan eman ahal izateko helburuarekin soilik kudeatuko ditu zure datuak Hostoil PRODUKZIOAK S.L. etxeak. Besteak beste, zure datuak ezabatzeko eskubidea daukazu. Horretarako, helbide honetara idatzi behar duzu: Avenida Diagonal 177, 08018, Bartzelona.\nPribatutasun politikari buruzko informazio gehiago dugu hemen: http://politicaprivacidad.hostoil.net/


Eztia loretik dator eta edonork bereiziko lituzke loreak bere usainetik. Usain horiek sarritan nektarrenak dira eta ez da harritzekoa, bada, nektar horrekin eginiko eztia ere usainetik bereiztea. Hala da, ezti-mota bakoitzak bere usaina du eta eztitegian lan egiten dugunok badakigu nola aldatzen den hango usaina hango edo hemengo eztiak sartzen direnean.\nBerrogei eta hamar usain-substantziatik gora identifikatu dira ezti-mota desberdinetan. Usain hauen hainbat osagaien nahasketa dira: azido alifatikoen esterrak, alkoholak, zetonak, azidoak, aldehidoak, kinonak, etab. Osagai aromatiko batzuk ezti-mota guztietan agertzen dira, besteak berriz ezti-mota jakinetan bakarrik. Oso ezegonkorrak dira eta pasteurizazio bezalako tratu txarra emanez gero gehienak galtzeko zorian da erlazaina.\nAromek boom handi bat dute azken aldi honetan osasunarentzat omen dituzten onurak direla eta, aromaterapia modan dago. Aromek osasunarentzat lituzketen aldeaz gainera, jatera goazen produktuak dituen usain natural zoragarriak sentitzeak gozarazi dezake une batez gure bizitza. Gutxi al da?.


«Ez dugu berria den ezer egin» | Kultura | Berria\n«Ez dugu berria den ezer egin»\n'Blancanieves' Pablo Bergerren film mutu eta zuri-beltzekoak atentzioa eman du, eta harrera ona egin zaio Sail Ofizialean\nPablo Berger eta Maribel Verdu, Blancanieves-eko gainontzeko aktoreekin, atzo, Donostian. GARI GARAIALDE / ARGAZKI PRESS\nBlancanieves-en emanaldia bukatu zen Kursaaleko auditoriumean, atzo, eta ikusleek gogoz txalo egin zioten Grimm anaien ipuinaren bertsio mutu eta zuri-beltzekoari. Proposamen berritzailetzat har daiteke gaur egungo zineman, baina zehaztapen horrekin ados ez dagoela adierazi zuen Pablo Berger zuzendariak pelikularen ondorengo prentsaurrekoan. «Ez dugu berria den ezer egin. Zinema guztia 20ko hamarraldian asmatu zuten [Friedrich] Murnauk, [Carl] Dreyerrek eta [Abel] Ganzek. Moderno edo garaikide itxura eduki dezakeen edozer, ez da hala». Ipuinaren egokitzapenari originaltasuna aitortzea, ordea, ez da gehiegi esatea. Joan den mendeko 20ko hamarkadaren Espainia hegoaldera eraman du istorioa zinemagile bilbotarrak, eta ipotx-torero-titiriteroz inguratutako torero bihurtu du Edurnezuri. Bergerrek ez zuen fantasiarik nahi, «emozioa eta egiazkotasuna» baizik, filmari «errealismoa» emateko. «Bizitza bera tragikomedia bat delako».\nBata bestearen atzetik pilatuko zaizkio ezbeharrak Edurnezuriri (Sofia Oria eta Macarena Garcia). Antonio Villalta aita toreroa (David Gimenez Cacho) eta Carmen de Triana flamenko kantaria (Inma Cuesta) hilko zaizkio, eta baita amona ere (Angela Molina). Zori hutsez cortijo bateko jaun eta jabe bilakatutako erizaina (Maribel Verdu) izango da haren amaordea. Haren itzalean, Pepe oilarraren konpainiarekin, lanik deserosoenak eginez emango du Edurnezurik haurtzarotik nerabezarorako pausoa, harik eta kasualitatez, beste ezbehar baten ondorioz, titiriteroekin topo egingo duen arte.\nDonostian, atzo, filmari errenditutako zale eta kazetariekin topo egin zuten denek. Hamabost bat minutuko atzerapenarekin, baina umore onean agertu ziren prentsa aretora. Berger eta Verduk hitz egin zuten, batez ere. Zinemagileari egindako lehen galderan The Artist (2011) film arrakastatsu mutu eta zuri-beltzekoaren aipamena egin zion kazetari batek. Bergerrek argi utzi nahi izan zuen ez dela hura kopiatzen ahalegindu. Inondik ere. «Torremolinos 73 (2003) bukatu ondoren munduan barrena ibili nintzen bidaiatzen, eta gero ekin nion film honen gidoia idazteari». 2005ean aurkeztu zien bere ekoiztetxeko kideei, eta gidoiaren lehen orrialdean zera idatzi zuen: «Mutua eta zuri-beltzekoa izan dadila».\nKonparaketa 'The Artist'-ekin\nOrdutik aurrerakoa «lasterketa hesidun bat, maratoi bat» izan zen Bergerrentzat. «Ateak ixten zizkiguten, eta erotzat hartzen gintuzten». Pentsatzen du antzeko zerbait gertatu zitzaiola Michel Hazanavicius The Artist-en zuzendari eta ekoizleari. Aurtengo Oscar sarietako garailearekin egindako konparaketak onartu zituen, «formalki» antza dutelako. Umorez aitortu zuen The Artist estreinatzekotan zirenean «kaka zaharra!» ozen oihu egin zuela. «Bai gureak eta bai The Artist-ek ere zinema mutua omendu dute. Gureak Europan egiten zena, transgresoreagoa, eta besteak, berriz AEBetakoa».\nHalere, ez du uste ez bera eta ez Hazanavicius bereziki berritzaileak izan direnik zinema mutua erreskatatzerakoan. Hala, Guy Maddin zinemagile kanadiarra gogoratu zuen. Baina Bergerri, azken finean, iruditzen zaio, mutua edo zuri-beltzean izatetik haratago, «istorioa eta aktoreen lana» dela inportanteena. Hori bai, zera erantsi zuen: «Halako film bat ongi ateratzeak pelikula konbentzional bat ondo egiteak baino plazer gehiago ematen du».\nHainbat ipuinen «puskekin» egindako ipuina da. «Erpurutxo, Mari Errauskin, Oliver Twist, Txanogorritxu...». Horiei helduta, emozioak transmititzen ahalegindu da. Horretarako, genero askotarikoak baliatu ditu. Jarraian, gainera, ondoko esaldi erretorikoa ahoratu zuen: «Filmak aspergarriak izango ziratekeen genero bakarra edukiko balute, ezta?».\nVerdu ez zen aspertu prentsaurrekoan. Amaorde ezin zitalagoaren eta aberatsaren paperean oso gustura sentitu da. «Bizitza osoa daramat junkien, errekutsorik gabekoen edo pobreen papelak egiten...». Bere pertsonaia «patetikoa» iruditu zaio. «Ez du mendekua hartzen bestea bera baino ederragoa delako, ospetsuagoa delako baizik». Egun telebistan ikusten diren egoerak gogorarazi dizkio amaorde horrek. Txantxa bat ere egin zuen, aurten Hollywoodek Edurnezuri ipuinean oinarrituta aurrekontu handiko bi film ekoitzi dituelako: «Bilboko batek etorri behar izan du onena egitera». Espainiako zinema akademiak aukeratutako filmetako bat da, atzerriko film onenaren Oscar sarirako hautagaia izateko.


Orrialde:AxularGero.djvu/36 — Wikiteka\nezkauden behin ere geldirik eta ez alferrik? Nola hazten, handitzen, loratzen eta geure denboretan eta sasoiñetan fruituz bethatzen garen?\nBada aniamalia adimendurik eztutenek ere, behintzat erleek eta xinhaurriek, arrazoiñekin erranen derakute, beha diazegula, heken nekeak, trabailluak eta ioan-ethorriak konsidera ditzagula eta, halatan agian, ahalketurik bedere, geure eginbidearen egitera, eta trabaillatzera, ernatuko eta erdutuko garela.\nErleak, hain gauza ttipiak, eta flakoak, bethatzen du mundua eztiz eztitzeko, eta ezkoz argitzeko. Eta gaitz lizateke kontatzea nola gobernatzen diren erleak elkharren artean; nola duten bere erregea, eta obeditzen duten; nola zaharrak kofauean barrena, etxeko lanen egiten, egoiten diren; eta gazteak, bere mantenuaren eta bizikaien garraion, kanpotik hari diren; nola duten bere athal-zaiña, eta behar ere bai. Zeren eztiari, nola baita gozo, eta izena duen bezala, ezti, anhitz, baitarraika, eta baitzaika aiher. Nola trabaillatzen direnek, trabailatzen eztiren alferrak eta nagiak, ezten kolpez egotzten dituzten bere konpaiñiatik. Expellunt ab alvearibus pigras (Plin.). Eta nola bertzerik ere anhitz gauza egiten duten, eta guztiak hain ordenantza handiarekin, non baitirudi ezen


26. DATUETAN OINARRITUTAKO JUSTIZIA - Justicia 2030\nAtzealdea 26. DATUETAN OINARRITUTAKO JUSTIZIA\nDatuak dira egungo gizarteetako baliabiderik baliotsuenetako bat, eta funtsezko eginkizuna dute zerbitzu publikoak administratzeko moduan, eraldatu nahi den edozein agenda publikoren erdian kokatzera helduz.\nDatuen analitika sartzeak aukera ematen du herritarren eta gizartearen beharrak hasiera batean ulertzeko, haientzako erantzun egokiak diseinatzeko, politika eta zerbitzu egokiak emateko eta haien lanaren emaitza ebaluatzeko. Azken finean, datuen analisiak eta ustiaketak Justiziaren sektorearen adimena bultzatzeko aukera emango du, eta, horren ondorioz, epe luzera politika eta zerbitzu jasangarriak, inklusiboak eta fidagarriak garatuko ditu.\nEredu berriak informazio garrantzitsua emango die askotariko eragileei erabakiak hartzeko, harremanak bultzatuz Justizia sistemaren barruan nahiz kanpoan, ahaleginen elkartzea sustatuz eta, azken batean, adostasuna sustatuz.\nSistemaren erdian herritarrak kokatuko dira, Justizia Zerbitzu Publikoaren hartzaile nagusiak diren aldetik, gardentasuna bermatze aldera. Gainera, informazio garrantzitsua emango die Justiziaren kudeatzaile publikoei, eta, horri esker, erabakiak hartu ahal izango dituzte legegintza-politika egokiak planifikatzeari, garatzeari eta ebaluatzeari buruz, bai eta egiturazko antolamenduari eta plangintzari buruz ere.\nBestalde, sistemak eragile guztiei lagunduko die (epaileak, fiskalak, Justizia Administrazioko abokatuak, abokatuak, prokuradoreak, gizarte-graduatuak eta Justizia Administrazioan lan egiten duten gainerako pertsonak), eta Justiziaren kudeaketaren barne-ikuspegia eskainiko du, bere eskaerei azkar eta erraz erantzuteko informazio-sistema baten bidez, eta, aldi berean, lana sinplifikatu eta sistematizatzeko aukera emanez.\nEra berean, sistema hori gainerako sektore publikoaren eskura jarriko da, Justiziaren eremuarekin zuzeneko loturarik ez duena; izan ere, Justiziaren sektorean dauden joerak eta ondorioak hobeto ulertzeak erraztu egingo die beren politika publikoak definitzeko prozesuan erabakiak hartzea, elkarrekin lotuta dauden alderdiei dagokienez.


Karlos Argiñanok hedabideetan azaldutako lehen errezeta: Gladys piperrak | ARGIAren barrenak\nHasiera » 1919-2019 mendeurrena » Karlos Argiñanok hedabideetan azaldutako lehen errezeta: Gladys piperrak\nKarlos Argiñano 1979an. Argazkia: Luis Otaegi / ARGIAko argazki artxiboa.\n[Miren Osa Galdona] “Euskal sukaldaritza berria” askorentzat kontzeptu berriegia zen garaian hasi zen Karlos Argiñano Zeruko Argian errezetak idazten. Bai, irakurleok: hamarkadak igaro arren eguerdi tartean txisteak kontatzen diharduen, bizitzari perrexila jartzen jarraitzen duen, eta han-hemengo enpresa buru bilakatu den zarauztarrik ospetsuenak Zeruko Argian egin zituen publiko lehen errezetak. Euskal Herrian sukaldaritza tradizionalak zein loratzen hasi berria zen ildo abangoardistak erakarrita, irakurleentzat errezetak biltzen hasi ziren Okendo Kaleko erredakzioan. Joxemi Zumalabek eta Elixabete Garmendiak lotu zuten tratua Argiñanoren jatetxean eta 1979ko ekainaren 17ko aldizkarian argitaratu zen Argiñanoren lehen artikulua. Oraintxe duela 40 urte.\nBi aste lehenago, ekainaren 3an, Guardia Zibilak tiroz hil zuen Gladys del Estal ekintzaile ekologista, Tuteran, protesta batean. Gladys del Estali eskaini zizkion artikuluko lehen hitzak zutabegile estreinatu berria zen Argiñanok, asteko errezeta azaldu aurretik: “Sukaldaritzan gabiltzanok ere ezin herrikoi kezketatik at ibili. Honako hontan Gladys del Estal izan dugu lur garbi eta herri libreago baten alde burrukatzeagatik erail digutena. Gladysen homenez bere izena eramango duen jaki berri batekin hasiko gara: hontoekin betetako piper gorriak “Gladys”.\nEkintzaile ekologistaren izena darama beraz Zeruko Argiaren lehen sukalde errezetak, Karlos Argiñanok sinatuta. Zer izango ote du esateko perrexilaren showmanak? Galdetu egin beharko zaio! Bitartean, hona Gladysentzat eginiko piper-beteak egiteko azalpena:\n“Lau pertsonentzat har itzazu hamabi piper gorri pikodunetakoak. Hontoak 300 gr, tipulak bi eta baratzuri bi ale. Tipula eta baratzuria txikiturik prejitzen jarri oritu harte. Orduan ainatu hontoak puska txikitan. Gatza bota eta sei edo zortzi minututan, hontoak egin bartean, bertan eduki. Piperrak bete ditugularik irinetan eta arrautz batitutan pasa eta prejitu. Beste ontzi batean taza bat salda berotu. Piper beteak, prejitu ondoren, ontzi hontan sartu eta hamar minutu irakitzen eduki. Baldin eta legorregi gelditzen ba da salda gehiago ainatu. Beste alde batetik eskukada bat ogi xehetu baratzuri eta perejil txikituarekin nahasi eta ontzian daukagunaren gainean bota. Bost bat minutu labean sartu eta prest. On egin dezaizula!”.


Asteburu bat Putakume Galantok-en • ZUZEU\nAsteburu bat Putakume Galantok-en\nLarunbat gauez. Putakume Galantok-en jaiak ospatzen ari dira. Errusiar kutsuko izenak besterik iradokitzen duen arren, Putakume Galantok ez da Ingusetia edo Gaztela Mantxako paraje galdu bat. Aitzitik, Bizkaiko kostaldean kokatzen den herrixka xarmant bezain zoragarriaren izena da. Herri euskalduna, super, hiper, mega- euskalduna. Euskaldunetan euskaldunetarikoa. Euskalduntasun lehiaketa batean parte hartuko lukeena, halakorik balego. Eta irabazteko aukera askorekin, gainera.\nEguzkiak aspaldi ospa egin duen arren, bero sapak bertan darrai, triki-poteoan. Eta ez da bakarra. Txosnak, tabernak eta txokoak jendez mukuru daude. Egun osoa hondartzan eman ondoren, nekeak bat-batean erasan digu, eta, asko eztabaidatu ondoren, parranda beste baterako uztea deliberatu dugu: bi boto alde, Laurarena eta biona, 0 kontra. Taberna zikin batean mokadutxoa afaldu ondoren etxerantz abiatu gara. Etxeko atarian gazte koadrila batekin egin dugu topo. Elkar ezagutzen ari direla begitandu zait: Gaztetxoak diren arren, 14-16 urteren bueltan ibiliko dira, jende jantzia dela ezin ukatu, ondo hezitakoa, aurkezpen protokolarioekin nahikoa ez eta elkarren artean nortasun agiriak trukatzen ari bait dira, kale-argien abaroan. Hurbiltzen ikusi gaituztenean izutu eta derrepentean txartel guztiak gorde dituzte. Lotsatiak dira, nonbait. Eta isilak. Eskaileretan gora abiatu garen arte ez dute aurkezpenekin jarraitu. Protokolo gehiegi, hain gaztetxoak izateko, esan dit Laurak. Irribarre egin dut. Protokolo kontuetan batek daki.\nEtxera sartu orduko lo egitea zaila izango dela konturatu gara. Inguruko txosna zein tabernetako musikaren durundiak paretak kolpatzen ditu, eta gure lo gelaren erdian Rihanna, J. Lo, Katy Perry etabarren kakofoniak nahasten dira, zurrunbilo etengabean . Hala ere, saiatzea erabaki dugu. Alperrik. Badirudi ohea plazan bertan dagoela: Izareei kalimotxo usaina darie, eta momentu batetik bestera norbaitek ohe gainera salto egin eta goitik behera txiza egingo digunaren irudipena daukat. Hala ere, horrek ez nau kezkatzen. Azken finean, herriko jaiak dira. Urtean behin, aste bakarra. Gazteak gara, eta ulertzen dugu. Musikarena beste egur bateko ezpala da. Bijilia Madonnarekin hasi, eta gauak aurrera egin ahala La Oreja De van Gogh, David Guetta, El Canto del Loco, David Bisbal eta David Bustamante entzuteko parada izan dugu, besteak beste. Terrorismo musikalaren zantzu guztiak hartu dizkiot nik horri. Arestian esan dudan legez, herri euskalduna da. Eta euskeraz jarri duten abesti bakarra Su ta Gar-en ” Jo Ta Ke” izan da.\nGoizeko lauak aldera, baina, sustoaren sustoaz ohetik salto egin eta lurraren kontra bekoz beko osti galanta hartu dut, Georgie Dann-en “El veranito”-ren lehen bertsoak entzutearekin batera. “Me voy contento / pues viajo con descuento / pagando en varios meses / no sea que me estrese (…) Me dirijo a la costa a comerme una langosta (…) El veranito / el veranito / cómo me gusta veranear / El veranito / el veranito / me voy con Viajes El Corte Inglés”. Arrastaka, zorabiatuta, leihora hurbildu naiz, eta hormaren kontra eskuak bermatu ondoren zutitzea lortu dut: Behera begiratu, eta dantzan ari den jendez lepo ikusi dut plaza. “Putakume galantok!”. Nazkatuta, amore ematea erabaki dut. Total, nori inporta zaio. Arineketan jantzi eta plazara jaitsi naiz. Ez naiz “El veranito” dantzatzeko garaiz iritsi, baina tira, hurrengoa Melendiren azkena izan da, eta gaitz erdi.\nOrduan, festa giroan murgilduta, errebelazio bat izan dut: Euskal musikak aurrera egingo badu, Georgie Dann bat behar du. ETB 1-ek Salvame bat behar duen modu berean. Herriak Belen Esteban bat desio duen hein berean. Garrasika eskatzen ari gara. Ez duzue entzuten?\njaiak, Kultura, musika\nZubikarai atezaina, Herculesek urrun nahi duen "kutsatua"


Bergara - Gipuzko Buru Batzarra - Udalerriak\nBergarako Udal Gobernuaren lehen 100 egunen balorazioa\nGure nahia, aurreko legealdian azpimarratu izan genuen moduan; bizikidetzan oinarritutako Bergara aurrerakoi bat eraikitzea da, Europan kokatuko den Bergara hobeago bat, gure gazteentzat zein nagusientzat herri erosoa eta atsegina eraikitzea. Horregatik azken 4 urte hauetan horretan lan egin dugu eta oposiziotik ere bide berdinetik jarraitzea nahi dugu. Gure herriak dituen ...\nOHARRA: Ekitaldiaren irudiak buletin honetatik jaitsi ahal dituzu bereizmen handian. Iñigo Urkullu Lehendakariak EAJ-PNVren jarduna inspiratzen duen gizarte konpromisoa jarri du maiatzaren 26rako kanpainaren erdian. EAJ-PNVk Bergaran egin duen ekitaldi politikoan hitz egin du gaur, Joseba Egibar Gipuzko Buru Batzarreko presidentearekin, Markel Olano Gipuzkoako ahaldun nagusi eta berrautaketarako hautagai jeltzalearekin eta ...\nTel.: 943 764700\nFax.: 943 764700


ETXARRENGO ARANBURU FRONTOIAREN ERABILERA - Arakilgo Udala - Sakana (Nafarroa)\nHasiera » Berriak » ETXARRENGO ARANBURU FRONTOIAREN ERABILERA\nETXARRENGO ARANBURU FRONTOIAREN ERABILERA\nETXARREN - ARAKIL\nHonen bidez, jakinarazi nahi dizuegu Arakilgo Udalak 2014ko urriaren 14an, Etxarrengo Kontzejuarekin Aranburu Frontoiaren erabileraren inguruko hitzarmena sinatu zuen, arakildar guztiek zehazten diren baldintzetan frontoia erabiltzeko aukera izan dezaten.\nHemendik aurrera pilotatekua erabili nahi duenak erreserba egin beharko du, gutxienez 24 orduko aurrerapenarekin, Miguel, kantxa-zainari 650557057 telefonora deituz edo Whatsapp-a idatziz.\nErreserbatzeko egunak eta orduak.\n· Astelehenetan: Goizeko 10:00etatik 12:00ak arte eta arratsaldeko 18:30etatik 22:00ak arte\n· Asteazkenetan: Goizeko 10:00etatik 11:00ak arte\n· Ostiraletan: Goizeko 10:00etatik 12:00ak arte eta arratsaldeko 18:30etatik 22:00ak arte\n· Larunbatetan: Goizeko 10:00etatik 11:30ak arte eta arratsaldeko 18:30etatik 22:00ak arte\nFrontoia erabiltzeagatik 4€/h esku-dirutan ordainduko dira ( zenbateko zehatza). Argia erabiliz gero, bereizirik ordainduko da euro bateko txanponetan. Dutxak eta aldagelak erabiltzeko aukera izango duzue.\nGiltza gaueko 22:00ak baino lehenago itzuliko da.\nUdako ordutegia, arratsaldeko 19:30etatik aurrera izango da.\nInstalazioak zaintzea eta errespetuarekin erabiltzea eskatzen dizuegu.\nEra berean, eta Arakilgo haurrek jolasteko leku aproposa izan dezaten, frontoia irekita egongo da argiarekin nahi duenak hara joateko, arratsaldeko 17:00etatik 19.00etara, urriaren 29an; azaroaren 5ean, 12an, 19an eta 26an; abenduaren 10ean, 17an eta 30ean eta urtarrilaren 7an.


kritiken hemeroteka » 32 poema\n« Lasto umela | Historia nobelatua »\nAntoloxía Homenaxe / Manuel María (Koldo Izagirre) / Fato Cultural Daniel Castelao, 2005\nPoesia Euskal Herrian gaitzetsia ez ezik, gaizki eta gaziki hartua ere bada. Poetak barkamena eskatu behar du, batzuetan, poeta dela edo poesia idazten duela esan aurretik. Barkamena eskatu behar du eta besteen irri-karkara ozena jasan ere bai. Poesia ergelkeria denik ez da esaten, ez, oraindik edukatuak baikara, kontu batzuetan bederen, lehentasunik eta garrantzirik ez duten kontuetan, hain zuzen. Aberria aipatuz gero, zorrotzagoak jartzen dira belarriak eta hortzak eta eskuak eta oinak. Aberri poesia balitz! Baina aberria ez da poesia, edo poesia ez da aberria. Garai batean poesia oinarrizkoa zen aberrigintzan. Orain, hala dirudi, aberrigintza oinarrizkoa da poesian, adreilua etxegintzan bezala. Eta pentsa daiteke aberrigintza dela poesiaren adreilua, eta hala da, baina zentzu fisikoan, eta ez irudimenezkoan. Poesia beste zerbait da, inork gutxik ontzat hartzen duen kontua; poetek bakarrik ontzat hartzen duten kontua, esango nuke.\nAlde ederra hartu digute horretan bederen galiziarrek. Garbi dute bere poetak gaizki hartzen dituen herriak ez duela “herri” izena merezi, eta euskaldunoi ahoa herriz betetzen zaigu, eta batzuei poltsikoak ere bai, herriz eta herrigintzaz. Herrigintza minez egiten da, eta poesia ere bai, minez eta ezinez, baina gutxi inporta, aurrera doan herri honetan, poesia eta hitza, poesia eta kultura, jateko ez den kultura eta jateko ez den hitza bederen. Aurrera goaz, atzeraka ibiliz, edo atzera goaz, aurrera goazela uste izanik.\nIzan ere, galiziarrek maite dituzte beren poetak, eta horren adibide liburu hau dugu, Manuel Maríari egindako omenaldiaren emaitza. Hogeita hamabi poema aukeratu dituzte, eta euskarara itzuli ditu Koldo Izagirrek. Manuel María poeta handia izan da, poza ematen zuen poemak irakurtzen entzuteak, poza eta beste zerbait ere bai, barrenean kateatuta gelditzen zena, hesteak betean harrapatuz. Itzulpena ona da eta poemak ederrak. Liburua aurkitzen zaila da. Horixe du akatsik handiena.


Naiara Azpilikueta: «Hezkuntzan, sistematikoki jasaten dugu matxismoa» | Gizartea | Berria\nM-8. Lekukotzak. Naiara Azpilikueta. Ikaslea\n«Hezkuntzan, sistematikoki jasaten dugu matxismoa»\nBarañaingo Alaitz institutuan (Nafarroa) ikasten du Naiara Azpilikuetak (Gares, 2000), eta, hogei bat kiderekin batera, talde feminista sortu berri du zentroan. Greba feminista koordinatzeko batzar orokor bat sortu dute, beste talde batzuekin elkarlanean; eta horretan dabiltza, buru-belarri. Grebak hezkuntzarekin «zerikusi handia» duela ziurtatu du.\nNolakoa izaten ari da grebaren antolaketa ikasle mugimenduan?\nBatzarrak sortu ditugu institutuz institutu, baita ikasleon batzar orokor bat ere, eta saiatu gara ahalik eta zentro gehienekin kontaktuan egoten, elkarri laguntzeko. Greba irekia denez, edozein zentrotan erabakitzen badute greba egin nahi dutela, batzar orokorretik saiatuko gara izapide guztiak errazten. Egunaren planteamenduari dagokionez, institutu bakoitzak lanuztea eskatu beharko du. Goizean, zentro bakoitzak egoki ikusten duena egingo du, eta gero, zutabeetan joango gara, Iruñeraino. Han elkartuko gara denok, hamabietan.\nZein lanketa egiten ari zarete aldez aurretik?\nDatorren asterako zenbait ekintza antolatuko ditugu zentroetan, gai batzuk lantzeko: emakumeak historian, maitasun erromantikoaren mitoa, geure buruaren ahalduntzea... Gai horiez gain, feminismo intersekzionala ere landuko dugu, greba hau emakume guztiona delako; zapalkuntza bat baino gehiago pairatzen ditugun emakumeok askoz ere prekarioagoak eta ikusezinagoak garelako.\nZergatik da garrantzitsua Martxoaren 8an hezkuntza ere gelditzea?\nGrebak hezkuntzarekin zerikusi handia du; egunero, sistematikoki jasaten ditugulako matxismoaren kalteak, era askotan. Batetik, testu liburuetan emakumeon lorpenak ez dira ikusarazten; bestetik, klaseetan, ikasleon artean, egunero jasaten ditugu bromak, begiradak, jazarpena... Horrez gain, ikasle bezala, geure burua prestatzen ari gara, jakinda gero soldata arrakala pairatuko dugula, zaintza lanak guri egokituko zaizkigula... Pauso asko eman behar ditugu oraindik, eta ez dira errazak, hezkuntzan berdintasunik eza ezkutuan egon ohi delako.\nHezkuntza publikoaren aldeko aldarria egingo da. Zergatik?\nBatetik, hezkuntza mistoa eskatuko dugu, emakumeak eta gizonak banatzen dituen ereduak ez gaituelako berdintasunean hezten; bestetik, laikoa, erlijioa ezin delako hezkuntzan sartu; eta, azkenik, publikoa, kapitalismoak ikasle eta langile moduan zapaltzen gaituelako, eta objektu gisa erabiltzen gaituelako.\nFeminismoak indarra du ikasle mugimenduan?\nEmakume gazteok ari gara geroz eta gehiago aldarrikatzen gure askatasuna eta generoen arteko berdintasuna, eta hezkuntzan ere feminismoa indartzen ari da. Adibidez, hainbat institututan talde feminista berriak sortzen ari dira, eta hori oso positiboa da, erakusten duelako hemen ere borrokan hasi garela.


Eguneko kronikak - hamaika telebista - Page #3\nUltzamako herritarrak 22. korrikarako gogotsu, aupa zuek!\nUltzamako herritarrak ere euskararen alde, giro apartarekin egin du topo Aiara de Urreta berriemaileak bertan, txalaparta eta irrintzi artean. Herritarrak oso gogotsu ikusi ditugu #Korrikaren zain.\nEuskara doan ikasi ahal izateko neurriak eskatu dituzte Donibane Garaziko adierazpenean\nKorrika Donibane Garazira heldu baino minutu batzuk lehenago, Donibane Garaziko adierazpena aurkeztu dute AEK-k eta beste hainbat euskaltegitako ordezkariek. Euskararen normalizazio prozesua azkartzeko euskararen ezagutzaren unibertsalizazioa eta doakotasuna aldarrikatu dute, "Euskal Herriko herritar guztientzat eta dohainik". Euskararen erabilera erosorako baldintzak sortu behar direla nabarmendu du Iribarrenek, eta horretarako, ezinbestekotzat jo dute ezagutza bermatzea.\n'Maulen ere euskararen alde!', jendetza bildu da Zuberoako hiriburuan\n"Maulen ere euskararen alde" oihu artean, Zuberoako hiriburua bete dute. #KORRIKA zuzenean https://hamaika.eus/zuzenean.html webgunean, edo https://korrika22.hamaika.eus/ webgune berezian.\nNafarroako pirinioak zeharkatu ditu Korrikak\nZarrakaztelu, Kasedan edota Irunberrin sekulako ongi etorria egin diote bart Korrikari, eta Pirinioetara ailegatu da goizaldean. Nafar pirinioak zeharkatu dituzte tenperatura hotzari aurre eginez, eta Karmele Lagartza euskaltzalea izan dute bidelagun tarte batez. Orreagatik Nafarroa Beheranzko bidea hartuko du astelehen eguerdian; 17:00k aldera Donibane Garazira helduko da, eta Zuberoara joango da gero.\nIkusi zuzeneko emisioa hamaika.eus webgunean.\n"Euskara dakigunok hitz egiten badugu azkarrago lortuko dugu Euskal Herri euskalduna"\nKarmele Galartza euskaltzale nekaezinari omenaldia egin diote asteburuan. Urteak daramatza Nafarroako pirinioetan AEKren furgonetara igo, eta korrikarekin bat egiten duten euskaltzaleak animatzen. Hamaika Telebistako kideokin hitz egiteko tartea hartu du Erremendia mendian furgonetara igo baino lehen, eta irrintzia ere bota digu. Gora Karmele, eta biba Korrika!\nIkus zuzenean Korrika hamaika.eus webgunean.\nOtsagabiara heldu da Korrika!\nAstelehen goizaldean Nafarroako pirinioetara heldu da Korrika. Eguraldia lagun eta paisaia elurtuetan barrena, Pirinioetan ere euskaraz bizi nahi dutela aldarrikatu dute. Hainbat herritarrekin hitz egin dugu Otsagabian.\nEhunka euskaltzalek babestu dute Korrika Erriberan\nBart Nafarroa erdialdea zeharkatu ostean, Erriberrira ailegatu da gaur goizean euskararen aldeko lasterketa. Castejon, Lodosa edota Citruenigo zeharkatu ostean, Tuterara ailegatu da gaur eguerdian. Bardeetan barrena, Arguedasera bidean da Korrika.\nHamaika Telebistako lankideon kilometroa Larragan\nHamaika Telebistako lankideok bart hartu dugu euskararen lekukoa Larragan, Maravillas Lamberto gogoan. Zenbat emozio! Gora Korrika!\nEhunka euskaltzale bildu da Garesen Korrikari ongi etorria emateko\nGaresek oso harrera beroa egin dio euskararen aldeko lasterketari. Euskal Herri osoko euskaltzaleak elkartu dira bertan Nafarroa euskalduna aldarrikatzeko, eta Aiara de Urreta kazetariak horietako batzurekin hitz egin du.\nGasteizera heldu da Korrika!\nEuskararen aldeko aldarriari sendo eusten diote Eibarren\nEz galdu #Korrika-ren jarraipen berezia Hamaikan, Udane Arbeo eta Aiara de Urreta berriemaileen eskutik!\nIlusioa eta urduritasuna nagusi, txupinazoa botata ekin dio 22. #Korrikak lehen egunari!\nEuskararen eta langileen aldeko borrokan ere #HitzEkin


Eskola zaharra sasoitsu\nGertu ala urrun. 30% taldea (Artza Records, 2019).\nAndoain eta Tolosa izan ziren, batez ere, Gipuzkoan 80ko hamarkadan punkari beste buelta bat eman zioten herriak. Punkaren eztanda apurtzaileari abiadura eta kontzientzia eraikitzailea-eraldatzailea gehitu zioten. Hardcorearen jaiotzaren erakusle nagusi izan ziren Tortura Sistematika, Bap! eta Eskoria-Tza, besteak beste, baina izan ziren gehiago. Gerora, gainera, Andoaingo Gaztetxeak asko elikatu zuen eszena hori atzerriko zein bertako talde ugariren kontzertuak luzaroan programatu baitzituzten.\n1994an Andoainen sortutako 30% taldeko kideek uzta hori lehen pertsonan bizi izan zuten, eta Andoaingo hardcore taldeen bigarren-hirugarren belaunaldiko parte izan ziren. 90eko hamarkadan eskola zaharreko hardcore zaleen ilusioa berreskuratzea lortu eta maketa dotorea egin zuten. Ez hori bakarrik, askotan ikusi genuen El Corazón del Sapo taldearekin batera agertokia partekatzen.\nTaldea desegin zuten eta tarteka elkartu badira ere, orain gutxi beraien kantutegi osoa takada batean grabatu eta honako CDa kaleratu dute Artza Records ekimen berriaren laguntzarekin. Ez dakigu zenbat kontzertu egingo dituzten, baina uztailaren 12an eta 13an Poison Idea eta 25th Coming Fire taldeekin batera arituko dira Zorrotzako (Bilbo) eta Andoaingo Gaztetxeetan, hurrenez hurren.\nAlferkeria kenduta eta baserriko estudioan joaldi batean grabatuta, eskola zaharreko hardcore-punk lagin hau era digitalean barneratu dute –bazen ordua–: hemezortzi kanta batu dituzte, gehienak euskaraz eta bakan batzuk gaztelaniaz. Andoaingo labela duen hardcorea oinarri, punkago, ilunago edo melodikoago tarteka, baina beti zapatilla ondo sakatuta. Eta asko poztu naiz berriro entzuteaz Infernu erosoa, Nahi duzun guztia, Ur baso baten itota, Kaletik noa, ia bat bakarra diren Licencia para disfrutar zein Lekua hil eta Euliak kristala zeharkatzen duenean gitarra riff bereizgarria duen instrumentala, guztiak kanta borobil eta hunkigarriak. Gainera, 25th Coming Fire taldekoen laguntzarekin Mina egiten didazu pieza ere oparitu digute.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Mekatronika Industriala (Heziketa Zikloa). Goi maila" topic_facet:"Fabrikazio Mekanikoa (Lanbide Arloa)" author_facet:"Atela, Aintzane" author_facet:"Elhuyar Hizkuntza Zerbitzuak" author_facet:"FESTO Pneumatik S.A.V."\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Mekatronika Industriala (Heziketa Zikloa). Goi maila Proposatutako gaia: Fabrikazio Mekanikoa (Lanbide Arloa) Egilea: Atela, Aintzane Egilea: Elhuyar Hizkuntza Zerbitzuak Egilea: FESTO Pneumatik S.A.V.\n1 Automatismo Elektrikoak, Pneumatikoak eta Hidraulikoak (Modulua) Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Instalazioa eta mantenimendua (Lanbide Arloa) Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Sistema automatizatuak (Modulua) 1 Sistema elektrikoak, pneumatikoak eta hidraulikoak (Modulua) 1 Sistema mekatronikoen irudikapen grafikoa (Modulua) Guztiak ikusi ... gutxiago ...


Ostiralean izango den 'Berria'ren aldeko kontzerturako sarrerak salgai - - Hiruka.eus\nOstiralean izango den 'Berria'ren aldeko kontzerturako sarrerak salgai\nUkberri 2003-12-16 22:15\nAbenduaren 19an, Getxo Antzokian, kantu emonaldi bat antolatu dute 'Berria' egunkariaren aldeko Getxoko herri batzordekoek, eta bertan Biotz Alai abesbatza, Olatz Gorrotxategi sopranoa eta Maitane Abasolo piano-jotzailea izango dira. Ekitaldi hau arratsaldeko 20.00etan izango da, eta sarrerak Getxoko Kultur Etxean (Villamonte), zein TELEKAn daude salgai hilaren 9tik aurrera.\nHirurak dira Getxo herrikoak, eta beraien kurrikuluma benetan da aberatsa. Biotz Alaik aurkezpen gutxi behar du; 1923an sortu zenetik Estatuan, Europan zein Amerikan kontzertu ugari eman dituzte, eta ainbat sari jaso ere nazio eta nazioarte mailan, ala nola, Neuchatel-eko (Suitza) Nazioarteko Lehiaketan Urrezko Domina; ahots baxuen lehen saria Tolosako Nazioarteko Abesbatza Lehiaketan; Torreviejako Polifonia Lehiaketan lehen saria... Gaur egun 65 ahots baxuz osatuta dago abesbatza hau, eta zazpi diska dituzte grabatuta.\n1989tik Javier Oyarzabalek zuzentzen du Biotz Alai abesbatza. Olatz Gorrotxategi Milanon bizi da. Tito Schipa-ren Lece-ko Kontserbatorioan ikasi zuen musika, eta kantuko diploma lortu zuen bertan. Ondoren Angelika Tuccari sopranoaren aginduetara eman zituen bi urte Erroman, eta Rodolfo Celletti-k zuzendutako Ahozko Teknika eta Estiloari buruzko ikastaroan parte hartu zuen, Martina Francako Valle D' Itra-ko jaialdian. Interprete egokikorra izanik, ganbera musikako errepertorio ederra prestatu du, barrokoa, lied-a, kantu espainiarra eta frantseza edota gaur egungo abanguardismoa interpretatuz.\nMaitane Abasolo J. Crisóstomo Arriaga kontserbatorioko irakaslea da. Bere ikasketak Madrileko Errege Kontserbatorio Nagusian burutu zituen, pianoko goreneko maila eta ganbera-musikako goreneko maila ere. Hainbat kontzertutan hartu du parte " Doinuzahar" ganbara- abesbatzarekin.


Gris iratzartzen ari zen eguna. Jadanik gris. Kafea behar nuen ordu zenbait lehenago iguri gertakarien ordenatzeko. Mahainean bilduak ziren bi gizoner beste bi gehitu zitzaizkien. Solas ozenen oihartzunak aztoratzen ninduen bitartean, baiezkorki pentsatzen nuen nere lanak ez zirela haizelanak, eta suerte edo xantza puska bat egokitzen zitzaidala. Sekulan ez nuen uhina hain alde mantendu, detektibe rüral gisa plantatuz geroztik inkestak luzeak bezain nekagarriak izan arren.\nNeretako jendeen ezagutzeko eta haiekilan mintzatzeko parada zen, langile-zapaldu-explotatu neramazkien orduetan mututasuna nagusitzen baitzen nere kaskoan. Noizean behin lantokiko emazteen eleek gohaintzen ninduten, beren errainetako minak aipatzen zituztelarik adibidez, edo gaua pasaiako gizonen batekin iraganik, kidea arranpaz konkorturik, atseginaren menpe oraino, balentriatan galtzen zelarik. Horiek oro neuzkan buruan, eta lau gizonetako batek osaba adindua oroitarazi zidan.\nOsaba Xemartinekin igandero errepikatzen ziren gatazkak jin zitzaizkidan gogoaren nahastera. Jeinko - Jinko - Jainkoaren ahuspeari plegatu goizetan osaba kexatzen zen, eta sukaldean errege zabilan Euskadi Gaztearen —ze süper xuet!— frekuentzia modulatua kanbiarazten zigun, Irulegiko Irratiaren nahiz Xiberoko Botzaren mezaren galdez karbakan.\n— Zaaazie meza!\n— Bo otto bakiamazu otoi!\n— Nuiz da meza?\n— Uai to...\nFrekuentziak malinki kordokatzen ziren, eta azkenean soinuaren ugarte plantako batera heltzen zen irratiaren orratza. Euskadi Gaztea zaleak samur erraiten zion:\n— Hor dela zue meza!\n— Nuntik da?\n— Pagolatik eun...\nEta atea banparaziz, sukaldetik ilkitzen zen musika modemoen maitalea, asperduraz buhaka. Xemartinek begimenean zeukan pinta ardoa ondoratzen zuen, godaleta betetzen eta draga-draga husten —Jainkoaren Odolak Zaint Nezala Betiko Bizirako...—, irrati euskaldunetako langileren batek artoski grabatu meza behatuz. Osaba Xemartin bake oeukumenikoan urtzen zen.\nArrutako ostatuan sahetsean nituenak garaiz hasten ziren edaten, eta ez baso-erdika osabaren antzera. Zerbitzariak arradan bete edalontziak ezpaineratzen zituzten arraiki, eta hurrupatzen bargoek gaxura bezala. Etxekandereak kafea ekarri zidan. Zigarreta bat bildu nuen, amoroski, gauaren minetik, ametsaren hegaletan hurrandu oparia bailitzan. Arrutako plaza agertzen zitzaidan leihotik. Gune desolatu hauek laket nituela kontu-errendatu nintzen, eta milagarren aldikoz eskakizun latzak larrutu ninduen:\n— Nolaz egon ahal izan niz, herritik kanpo, hainbeste denboraz?\nOte-liliz usantsu bost udaberri higatu nituen. Bost uda, negu ala larrazken. Bizkitartean, burdinbide herdoilatu bilakatu nere neuronak altzairuzko pentsamendu amnesikoaz hazten ziren. Bahituak ziren garaiak minkor zitzaizkidan. Ordea, joan denboraren zenbaketa hurria haizatu nuen golkotik, eta gizonen eleen uhalak uztartu ninduen:\n— Aiuta! Zan duk moimendu sasian!\n— Jendiak orroaz entzun tiat...\n— Hik errak to!\n— Bi kamiun, 4L-a bat, bazian zirkülazione!\nZerbitzaria, amiñi bat larderiazu hurbildu zitzaien:\n— Ta ziek, ze ai zinezten han?\n— Ba, gü, basurdeka no!\n— Aha, gauaz ta eunaz ai gitun gü.\nEgia zen sasia, edo Amikuzeko oihana, basurdez emokaturik zela, baina basurdeen aitzakia ederregia zen eta banekien gizonak zertaz mintzo ziren. Agian, plazan geratua zen 4L-a ez zuen nehork ezagutu. Bestela, gizonak espartin trafikanteekin bat baldin bazeuden, nereak aute fera futro zukeen.\n— Hola ai badira gau oroz —segitzen zuten—, basurdeak izitaaziko dauzkune!\nAlegeraki kitzikatzen zuten zerbitzaria. Honek ez zuen mikorik igurikatu arrapostu zorrotzaren emaiteko:\n— Basurde bat bedein hatzemaiten bazinute, azken bost urte hotan eztuzie bihi bat e eho...\n— Xahartzen ai bigira...\nLan baliosagoetara itzuli zen ostatuaren jabea. Gizonek beren artean zarraikaten:\n— Andere xuria, urrezko orraziaikilan...\n— Fundi baietz, nik gaztetan ikusi nian, ederxkua to!\n— Bakiamak hortik.\n— Ixil hadi, estrañerrak batiuk heen.\nNoski, ni nintzen estrañerra, arrotza. Lau urte, sei hilabete eta bi asteren buruan, nere herrian kanpotarra bihurtua nintzen. Desherritasuna gogorra zen, hargatik hunkigarri zitzaidan gure lurrean ibiltzea maitale katestatuaren gisa. Ezin baina maite halarik ere. Horretan nindagon.\nOihana, edo oihena erten ginduen eran, ohaide apotuen gordelekua, lurraldearen bihotza zela ohartu nintzen: haraintzineko oxo kixkailduen ahotik, neguko arrastiri hotzetan jasan ipuinetarik, gau hartako gertakari bitxietaraino. Halatan, Amikuzeko oihaneko zuhaitzen itzalpean bidaiatzen ginelarik, sentitzen genuen aldikal barnea durduzatzen, beldurra bezalako zerbaitetaz jabetzen. Guda gunea zen, bake gunea eta kuku gunea, historiako garaien arabera.\nXIX. mendean demagun, Oragarreko, Arrutako eta Ilarreko laborari etxetiarrak altxatzen ziren, dailuak eta sardeak airean, Donapaleuko jaunttoen oihana pezaka saltzeko erabakien kontre. Askotan, sasi komunalaren zati handiak joaiten ziren, sos truk, Donapauleko hirixkako etxe burges ponpoxetan uraren ezarteko. Omen, ikazkinak baziren, eta ikazkinetaz gain urde eta hazinda zaintzaleak, ororena zen eremuan kabaleen hazteko. Aberastasun iturria zen oihana. Azken munduko gerlan, Alemaniako stotik ihes zabiltzanak hor ezkutatzen ziren, eta haien emazte zein andregaiak gauero etortzen zitzaizkien, sareak janariz eta arropaz hanpaturik. Aitortzekoa zen, gaur baino hedadura gehiago zuela oihanak orduan, sekretuago zela berdinki. Denbora haietan tiro hotsak hautemaiten ziren arrats apaletan oihanetik ozentzen.\nEgungo egunean frango murritza zen sasia, 1965ko erremenbramendu edo lurren berrantolaketaren ondorioz. Aintzira proiekto antzuak, arralandatze programak, defrixamendu sailak: oihanaren ahorpegia aldaturik heltzen zitzaigun, arbolen ilunean, iraganaren zama arindu gabe. Noizbait beharko nion Gaxuri oihan misteriotsua erakutsi, honen malden jasta eman, herriaren birikak ziren eremuetan pausatu nere mundu-mina. Oihanetik ateratzean, «zibilizatu» ezinezko Nambikwara baten parekoa nintzen, eta larrua lür usainez josirik neukan.\nOstatuko gizon elekariek xopina agudo errendarazi zuten. Mahainetik zutitu ziren, umorerik hoberenean.\n— Hik behiak deitziak tuk to?\n— Gaztiak uzten tiat lanian nik.\n— Hunek nahi likek beti manatu.\n— Manatu ta obeitia izan, bi gauza tuk ddio!\n— Auxilik meskila, etxen nausi nuk ba araiz...\n— Ba, etxen nausi, ta gaztek aharrausi.\nHiru gizon bederen karkazailka lehertu ziren. Ez nintzen segur laugarrenak ez zuela besteen bozkarioa partekatu. Nihaur ere algara biziak berotu ninduen. Etxekanderea deitu nuen:\n— Kafe bat ekaatazu otoi!\n— Bena hiruarrena un! Bat gehiau?\n— Ta bai, iatzartzeko...\nTarrapataka abiatu zen sukaldera zerbitzaria. vttez —beti nerekilan neraman autoko kofrean...— Gixunera joaiteko, ontsa askaltzea egoki zela pentsatzen nuen. Mailuxek eskaini hatzari lotuko nintzaion. Santxok ere, aintzineko ibiakoitzeko Su ta Garren konzertutik landako sentimenduen uholdeakari, Gixune aipatu zidan.\nGixunen bazen Erdi Aroan pil-pilean zegoen portu bat, trafikanteek agian gaurko mendean erabil zezaketena. Zendako ez nuen tokia begiztatuko? Maiena Ameztoi Ameriketan zen, eta astia banuen Gixuneraino kurritzeko.\nBerrogei bat kilometra banituen egiteko abantxu, eta sabela hutsik partitzea ez zen hain goxo. Kafearen haiduru nintzelarik, gibeleko leihotik laborari bat, behiak lerroan, hausnarrean jadanik, xuri-beltzeko irudi xuguna, barrukutik alagietara eramaiten segitu nuen nagiki. Soa, ikusgarri bukoliko-ekonomiko —pinta esnea kooperatibek 1,64 libera pagatzen zuten A kalitatekoa izanez gero. Alde horretarik konsideraturik, zirudien euskal herriko behi errentagarri bakarra Bernardo Atxagarena zela...— horietan galdurik nuen, ostatuko ate nagusian dzanpako bortitza nabaritu nuelarik.\nBortara bihurtu nintzen, eta sinets ala ez, Gaxu miretsi nuen, kanpoko argitasun berriaz inguraturik. Agerinde bat zena? Ez nekien. Gaxu zitekeena neregana hurbildu zen airos:\n— Egunkaria eta Egin eosi eztenat...\nGaxuren gostuko ez nukeen poztasun larriegirik erakutsi. Beste mundu batetan nindagon, martxoko goiztiriek laztandu lainoz eta hostoz burzoraturik. Ordea, segundu laburrez errealitatera jautzi nintzen.\n— Gaxu? Hi heen? Nuntik heldu hiz?\n— Etxetik, enfin, Donapaleutik, no, harzkin jurnalak...\n«Izparringiak» eskuratzen nituen bitartean, Gaxuri beha egon nintzaion, neskaren begietan lotsa harroarazi arte.\nIxtanpaten buruan, gogoa, gaingiroki irakurtzen nituen hitzetan neukan; tituluak leituz, argazkiak miratzen nituzkeen, eta bi egunkariak osorik jastatzen baino denbora gehiago eman nuen horoskopoaren irensten. Gero Ines Intxaustiren telebista kronika «deliziusa» miliskatu nuen, usaian bezala, bezperan Berbaguren ikusirik gaitzeko fleitian baitzen Egunkaria-ko langilea. Iduritzen zitzaidan ETBko emankizunak su emaiten ziola Ines Intxaustiri, eta su hori laket zitzaidan. Egin-en agurrak eta mezuak estimatzean, Komando Kemandoren farias ezpezialen gibelean, Baionatik «expulsatu», Espainia behere horretako exterminazio kartzela batetan zegokeen Txokoren hitzak ezagutu nituela iduritu zitzaidan.\nBihotzean ximiko batekilan, prentsaren arrapasatzen ari nintzenean, Gaxuk arroltze eta xingar manatu zuen biendako.\n— Nik ordaintzen dinat!\n— Hobe, ezpitut sos pilik.\n— Hi beti pikarrai iiltzen hiz.\nEgunkariak metan ukondopean ezarri nituen. Ostatuko jabea hurrandu zitzaigun, azietak besogainean, xingar errea ketan zekarkigula. Haragiaren usainak sudur mazelak kilikatu zizkidan. eta Amikuzeko oihanaren aberastasunetarik batez ametsetan kukulbikatu nintzen: urdeak, haritzen maldara bazoatzin ezkurka eta xingar ona eskaintzen ziguten gero, neguaren atarian. Gaxuk nere buaitapen gastronomikoa moztu zuen:\n— E nun easiatzen atzoko?\n— Eeez, zendako?\n— Ba, enizalakuan hitzordurat jin!\n— Ehem.... Baakina aitzinatu giela?\n— Eun Gixuneat juain gitzain, hantik haat, alea jacta est...\nGaxuk ez zion nere erranari kasurik egin. Alta, neskaren berriz ikusteak plazerra sortu zidan, eta arras deliberatua nintzela sentitzen nuen: espartin-trafikoaren giltza bertan harrapatuko nukeen. Sustatzeko partez, Gaxuk, misterioski erantsi zuen:\n— Bitxia hiz hi.\nMahainaren zabalak mugatzen zuen eremuari itzatu ziren begiak, ikaran bezala, beldurra gainditzeko lehiaz, hutsa emaiten zuen behakoan tilingo. Amerikak behar nizkion aipatu. Lehen bai lehen. Ordea, Gaxuk asma ez nezakeen hasperenaren funts akituaz ixiltasuna inharrosi zuen.\n— Baakina? —emeki mintzatu zen—. Libro hiz ddio!\n— Norenganik libro niz?\n— ...bena ez arras, maitatzen ba hut!\nIroniaz errepikatu zuen Gaxuk nik amoroski ahoskatu hitza. Are ilunago zitzaidan neskaren konportamendua.\n— Gixuneat heldu hiz araiz? —deus ez bailitzan jarraiki nuen.\nSolas intazuak ziren gureak. Kanpoari begira geratu nintzen. Nahiko nukeen hitza ihalozka erabili Arrutako ostatu hartan, baina soinuak oro ezpainen harresietan behaztopatzen zitzaizkidan. Susmoak baztertuz ordea, Gaxu eder kausitu nuen, sekulan baino ederrago menturaz. Gaxuk elea hezi zuen:\n— Santxo kuutzati nat barda.\n— Bai, ta gaua haikin ian.\n— Hitaz amiñaat trufatu nun...\n— Hummm... —ez zitzaidan besterik atera.\nUkondopean neuzkan egunkarietan atelatu nuen gogoa. Tituluak berriz irakurri nituen ardurarik gabe. Mundua lehertzen ari zen inguruan. Negar gura nuen. Zintzurra trabatzen zidan histurari uko eginez, Amerikak burrustan lerratu zitzaizkidan.\n— Ameriketan zendu dun Eskual Herria...\n— Zer derasan?\n— Amerikaz bete dauzkune buriak, herria hustu tine.\n— Maiena Ameztoi e juan dun, bestiak bezela!\n— Gue indarrak dealdetan tun uai... Gixuneat baguatzan?\n— vtta ekarri una?\n— Autuan dinat.\n— Ontsa, guazen!\nKonturatzeke, azietak herriak bezain xahu ziren. Ordaintzean zerbitzariak deitu gintuen:\n— Pasa zazie eun hun bat!\n— Mertzi, arra-jinen gitzu ba.\nAutoetaratu ginen ixilik. Bizikletak kofreetarik ilki genituen, eta hitzik gabe, Arrutako plaza abandonatuz, Amikuzeko oihanerateko norabide hartu genuen.\nHiriberri eta Burguerako kurutzamenduan, andere konkortuaren agerpenak, Felixi Suhastiren —berrogei urteko baruraldi linguistikoa...— gana hegaldarazi zidan izpiritua.


Aerlan garbiketa zerbitzuak - Baliabideak\nGarbiketa zereginetan eta etxeko laguntzarako arretan esperientzia handiko talde zabala eta profesionala dugu.\nGure bezeroei zerbitzu guztien kalitatea bermatzeko, koordinazioa eta lan bakoitzaren segimendua bereziki zaintzen ditugu.\nLangileen egonkortasuna eta asebetetzea bereziki zaintzen ditugun kalitate adierazleak dira,\nhorregatik gure langileei heziketa eta birziklatze profesionalarako posibilitateak eskaintzen dizkiegu bai lanaren alderdi teknikoetan, bai laneko arriskuen prebentzioari dagokionez, eguneratze eta etengabeko hobekuntza bide bezala.\nGure departamentu administratiboak kudeaketa azkarra eta eraginkorra ziurtatzen du zeregin ekonomiko, juridiko eta lan kudeaketa guztietan, enpresaren bazkideetako talde profesionalak eginda.\nAERLAN-en edozein garbiketa profesionalen zereginetarako makineriarik berritzaileena eskura jartzen dugu.\nAERLAN-en edozein garbiketa profesionalen zereginetarako makineriarik berritzaileena eskura jartzen dugu.Horretarako mota guztietako azalerak eta materialak garbitzeko baliabide tekniko egokiak dauzkagu:\nMakina birakariak ekortzeko, leuntzeko eta kristalizatzeko\nHautsa eta ur xurgagailua\nGarbiketetan erabilitako produktu guztiak gure profesionalengatik kontu handiz hautatzen dira, emaitzetan eraginkortasun gehiena bermatzeko ingurumenean inpaktu txikiena eraginez. Era berean, gure ekintza guztietan birziklatzeko arauak, hondakinen sorkuntza, banaketa eta bereizitako tratamendua errespetatzeko konpromisua hartu dugu.


Neska papo gorria\nPinpalagoitiko neskatoei kondatzen zaien ipuina:\nAlaba maitea, zu neska sortu zara. Jaiotzean, mutikoek bezala hezur haragiak jantzi dituzu zure burrasoen amets ederrena gorpuzteko. Amarengandik jalgi eta, labe gorri bat piztu zaizu bularretan, hontan airea lantzen baituzu irets eta botaka etengabeki, iraganari gero bat emanez arnas hartze bakoitzean. Gero, begiak ireki zaizkizunean mundu batez jabetu zara bainan oso ausarta izan beharko duzu zeure mundu hortako gain azpiak, alderdi guziak miatzeko. Horregatik zara beso, esku eta zangoekin agertu, xendrak oro kurritzekoak baitira, gauza den denak hunkigai zeru honen pean. Denborarekin leguna eta zaila berexi dituzu, baita ere idorra bustitik, halaber hotza berotik. Aratsalde euritsu amaigabe ilun batez, orroitzapen sortzaile den zomorroaren biziaz ohartu zara, zure burumuinetan kokaturik daukazulako eta zutarik hartzen baitu jatekoa. Ordutik hara, zorigaitza eta zoriona, damua eta itxaroa, zutitzea eta erortzea ezagutu dituzu. Amentsa, gauza guziz bitxia eta nekez azter daitekeena, amentsa ere hazi duzu harek zutaz eta zutarretaz loa bete dizulakoan. Horiek denak barneratu eta, giza bihotzarekin buruz buru egin duzu. Gorputza mugakorra da hein batean, axaletik noski, zeren haur ontziaren gau isila eta haragi zainen lan itsuak neurtu ezinak baitira. Giza-izpiritua ere izarkor litzateke bilatuz geroz, bainan giza-bihotza ezin daiteke neurt; zertan sarraraz nahi zenuke? Odola zabaltzen duen haragi puska hortan? Zure egitate onetan? Bainan orduan zer egin zure itzaletaz? Bizi osoan giza-bihotza topatuko duzu bidean; zure baitatik jalgitako sendimen basa eta itsuetan edo berdin «bestearen» gorroto, maitasun eta eskastean.\nHoriek oro ukanki; zuk eme izanik, beste ondasun zerbait badaukazu zeure barrenean. Jaiotzean xori arraultzea bazenuen bularretan kokaturik. Hats hartzearen medioz, arnasaren labe gorrian emeki emeki xitatu da, ondoan xori ttipi bat sortu zaizula papoan. Horregatik, ume koskorra zinenean eta astakerietan zanbiltzelarik xori buru deitzeri zintudan. Xorikume horrek emaiten baitie xoxokeri poxi bat neskato gazteei. Egun, xori hortaz mintzo natzaizu ezen ohartu bait naiz haren biziaz jabetzekotan zaudela. Bada urte bat iadanik hona hara ibiltzen ikusten zaitudala, horri karrakatzen, hari lotzen larrua berritu nahi bazenu bezala. Ez zaitela izi alaba, gertatu behar diren gauzak biziko dituzu hemendik hara, xorikumea lumatzen hasia baita. Zure adineko nesketan guziz iratzarririk dago xoria eta eztarrian mokoa luzatzen dizue; horren ondorioz zaretela kantuz aritzen udaberriko goizetan; horregatik ere, haurtzaroko kontuak baztertuz zabiltzate, irri berriak eta ahapetik aitortzen diren ele ezkutuak estrenatu beharrean.\nAlabatxo, zure barreneko segeretuaren gorde nahian, ilun eta hetsirik etxe guzian ibilki ikusten zaitudanean, nire gaztaroaz gogoratzen naiz amultsuki. Ni ere, berdin nenbilen, nire bularretako xoria amaren galdeetatik zaindu nahiz. Nire baitan ere hegalak zabaldu zizkidan xoriak, hegal luma finak, tinko orraztuak; bi ttunttur jalgi zitzaizkidan goiz batez xorikume hegoen ezaugarri, axaletik goxo goxoak, mutturretik, xorrotxak. Bainan hegalak luzatu nahian dagoelarik, bere azken hatsetan daukazu xoria, toki eskasez hilen baita.\nEta gau batez, haren odol beroa galduko duzu zure baitatik, sabel behe guzia bustiko dizu azken inharrosaldietan. Ordutik hara zeure bizi proprioa biziko duzu.


Nafar herritarrak eta euskara - Noticias de Gipuzkoa\nvarias firmas* 24.08.2021 | 10:45\nHala da, euskararen kudeaketaren inguruan intentsitate handiko gatazka sortu da Nafarroa Garaian, edo sortu dute nafarrek, arrazoi soziologikoak, ideologikoak, politikoak eta batzuetan baita laboralak ere direla medio. Batzuek euskara euskal nazioaren ikur goren eta nagusi modura ikusten dute eta, beste batzuek zer interes eduki dezakete euskaraz mintzatu ez, euskaratik urrun bizi, eta euskal nazioan sinisten ez dutenek? Zer interes edukiko dute espainiar nazioan sinisten dutenek? (Eta mereziko luke gogoratzea espainiar identitatea sentitzen dutenak euskal identitatea sentitzen dutenak halako hiru direla). Kasurik onenean, Nafarroaren ondarea delako, nolabait onartu bai, baina ez diote hausporik emanen euskarari (euskal nazioaren alde egitea delako). Eta kasurik txarrenean, ondo ezagutzen dugu. Kontra jokatzen da era pentsatu eta planifikatuan: administrazio askoren praktikan oztopoak jartzen dira nonahi; ideologikoki inposizioaz hitz egiten da; politikoki euskararen eta euskaldunen pribilegioekin amaitu beharra aipatzen da; kulturalki bazterketa edo interes eza nagusitzen dira... Ez da egoera lasaia, inondik inora. Nola konpontzen da arazo hori?\n*Firman este artículo: Txoli Mateos González, Amaia Nausia Pimoulier eta Julen Zabalo Bilbao, Eusko Ikaskuntzaren "Aniztasunaren kudeaketa demokratikoa Nafarroan: bizikidetza" proiektuaren Talde Eragileko kideak\nIratxe Ansak komunikazioa eta dantza elkartu ditu Hamabostaldian "Elkarrizketa Ilunak" saioarekin.


La Petite-Marche - Wikipedia, entziklopedia askea.\n46°11′37″N 2°34′18″E / 46.1936°N 2.5717°E / 46.1936; 2.5717Koordenatuak: 46°11′37″N 2°34′18″E / 46.1936°N 2.5717°E / 46.1936; 2.5717\nMarcillat-en-Combraille, Mazirat, Saint-Marcel-en-Marcillat, Terjat, Chambonchard eta Évaux-les-Bains\n81 (%47.1) 95 (%55.2)\nLa Petite-Marche Frantziako udalerri bat da Allier departamenduan dagoena, Auvernia-Rodano-Alpeak eskualdean. 2013an 198 biztanle zituen.\n2007an La Petite-Marche udalerrian erroldatutako biztanleak 187 ziren. Familiak 84 ziren, horien artean 24 pertsona bakarrekoak ziren (12 bakarrik bizi ziren gizonak eta 12 bakarrik bizi ziren emakumeak), 28 seme-alabarik gabeko familiak ziren, 16 seme-alabarik gabeko bikoteak ziren eta 16 seme-alabak dituzten guraso-bakarreko familiak ziren.\n2007an 177 etxebizitza zeuden, 83 familiaren etxebizitza nagusia ziren, 52 bigarren erresidentzia ziren eta 42 hutsik zeuden. 170 etxeak ziren eta 7 apartamentuak ziren. 83 etxebizitza nagusietatik 62 bere jabearen bizilekua ziren, 16 alokairuan okupaturik zeuden eta 5 doan lagata zeuden; 7 etxek bi gela zituzten, 11 etxek hiru zituzten, 25 etxek lau zituzten eta 40 etxek bost zituzten. 61 etxek euren parking plaza propioa zuten azpian. 41 etxetan ibilgailu bat zegoen eta 36 etxetan bat baino gehiago zituzten.\nLa Petite-Marche udalerriko biztanleria-piramidea 2009an .\n2007an lan egiteko adina zuten pertsonak 113 ziren, horien artean 72 aktiboak ziren eta 41 inaktiboak ziren. 72 pertsona aktiboetatik 62 lanean zeuden (37 gizon eta 25 emakume) eta 10 langabezian zeuden (4 gizon eta 6 emakume). 41 pertsona inaktiboetatik 17 erretiraturik zeuden, 6 ikasten zeuden eta 18 "bestelako inaktibo" gisa sailkaturik zeuden.\n2009an La Petite-Marche udalerrian 88 unitate fiskal zeuden, 205 pertsonek osaturik. Pertsona bakoitzeko diru-sarrera fiskalaren mediana urteko 12.928 euro zen.\n2007an zeuden 9 komertzioetatik, 1 janari enpresa zen, 4 eraikuntza enpresak ziren, 2 ostalaritza eta jatetxe enpresak ziren, 1 finantziazio enpresa zen eta 1 administrazio publikoko enpresa zen.\n2009an zeuden norbanakoentzako 5 zerbitzu publikoetatik, 3 igeltseroak ziren, 1 margolaria eta 1 jatetxe.\n2000. urtean La Petite-Marche udalerrian 18 nekazaritza-ustiategi zeuden, 819 hektarea erabiltzen.\nMultimedia: La Petite-Marche\nOrriaren azken aldaketa: 28 otsaila 2021, 18:53.